amanoisuno/poetBack huggingface dataset:
和君時苦熱 彭汝礪 
窮簷祇似在蒸炊，無事形疲心亦疲。惟有清談能勝熱，終朝無處不相思。
和君時弟芝山避暑 彭汝礪 
避熱猶如避火攻，盡將身世隠壺中。微雲急送鹿頭雨，遠水故吹牛首風。
寄叔宜弟 彭汝礪 
春風隨意自東西，可愛初春燕子飛。池外牆頭花好在，會應留著待君歸。
次雲居老詩韵  其一 彭汝礪  长江
西山雲霧隠蓬萊，滕閣峨峨亦壯哉。莫道長江空自去，一波濤起一如來。
次雲居老詩韵  其二 彭汝礪 
邊庭老將已成功，名在麒麟畫閣中。塞外牙旗歸萬馬，雲間羽箭落雙鴻。
次雲居老詩韵  其三 彭汝礪 
荆山有玉比山丘，愛玩還將木李投。掣電一機吾會得，天邊月在水中流。
再和前韵  其一 彭汝礪 
天上參差殿閣開，孤城縱望興悠哉。江湖鳬鶴多如雪，總擬將迎杖錫來。
再和前韵  其二 彭汝礪 
世間復見大威雄，把定乾坤一瞬中。郢市未能知白雪，弋人何敢望冥鴻。
再和前韵  其三 彭汝礪 
生涯泛泛寄浮鷗，老矣華簪笑未投。宛轉枕前清夜夢，還隨修水近山流。
答圓相菴主人 彭汝礪 
神巫作舞乞豐年，宛轉靈場咫尺間。一雨坐令天下遍，無心隨得似雲閒。
和提舉送淮長老住延壽寺  其一 彭汝礪 
少時見說飽叢林，宴坐垂年味更深。月印夜潭非有意，雲歸秋嶂亦無心。
和提舉送淮長老住延壽寺  其二 彭汝礪 
非愛山林避市廛，一枝安隠寄殘年。新泉遍作人天供，不用諸方五味禪。
和提舉送淮長老住延壽寺  其三 彭汝礪 
天地悠悠共故鄉，眼前差別亦多方。欲知道濟菴前路，俱是將軍舊戰場。
瑛首坐訪及頒示四頌而有選佛選官俱第一之句既賡元韵因寄末章  其一 彭汝礪 
如夢如泡如露身，簿書埋沒老埃塵。上人因把詩裝點，可學寒梅賣弄人。
瑛首坐訪及頒示四頌而有選佛選官俱第一之句既賡元韵因寄末章  其二 彭汝礪 
馬駒元似出西江，吾姓音聲亦似龐。空乏本來無一物，珍奇新得璧雙雙。
瑛首坐訪及頒示四頌而有選佛選官俱第一之句既賡元韵因寄末章  其三 彭汝礪 
山河大地一無窮，總在維摩丈室中。向火一盃茶似雪，莫嫌居士沒家風。
瑛首坐訪及頒示四頌而有選佛選官俱第一之句既賡元韵因寄末章  其四 彭汝礪 
有頂須彌寄一塵，山河全現法王身。衆生與我俱無別，師亦難爲第二人。
答雲居佛印  其一 彭汝礪 
不道雲居行路難，臨歧留約待初寒。先煩寄語諸尊宿，莫笑龐公祇野冠。
答雲居佛印  其二 彭汝礪 
人間六月日如丹，見說雲居蚤自寒。他日遊山看蠟屐，終朝臨水濯塵冠。
江上 彭汝礪 
波瀾浮動月翻翻，細雨吹風忽在門。溪上酒家何處所，青燈明滅見漁村。
寄觀音能老  其一 彭汝礪 
踏水穿雲入翠蘿，情知不戀舊時窠。巉岩頭角今須別，試比黄龍較幾多。
寄觀音能老  其二 彭汝礪 
縹緲烟雲水石間，生涯見說足安閑。更煩細問黄龍看，合在塵勞合在山。
余宿鄂州崇陽縣之麻步使僕問途曰西去七里至南樓山而余詩遂稱南樓及過山有叟云彼南勞山余笑曰培塿之土人妄名爲山又妄名爲南勞予妄問彼又妄應予又妄聽又從而妄言是俱爲一幻然山爲山而已曰南勞亦可曰南樓亦可而彼皆無所與物有故常予亦從其舊而已因復作偈寄心師師當爲予一笑 彭汝礪 
高山人喚作南樓，便作篇章說事由。却得村翁親說破，南勞即不是南樓。
送觀音能師去黄龍 彭汝礪 
天地悠悠共故鄉，鬢毛苒苒幾星霜。的然積翠家風好，行矣黄龍山路長。
偶成 彭汝礪 
抵虛投隙廢精神，世態紛紛日更新。得喪是非渾一夢，不知悞却幾多人。
桐柏道中見農人有戴其父謁廟者 彭汝礪 
戴天雖重莫辭勤，力盡何能報一分。我有此誠嗟不待，自憐終世不如君。
中伏離襄極熱老母爲動念既行日有微雲時作甘雨因賦是詩 彭汝礪 
浮生處處托慈雲，大熱清凉一變新。願力更能爲法雨，欲令四海總無塵。
女媧廟 彭汝礪 
高山婉轉一千尋，百拜靈祠淚滿襟。今日幾人能似帝，辛勤長有補天心。
奉招正仲 彭汝礪 
槎頭鯿熟物且旨，竹葉酒清人可思。臨水登高終日待，此心祇有楚山知。
和正仲提舉 彭汝礪 
敗谷死灰枯木枝，禪那一味說無思。優曇昨夜花開了，碧眼胡兒知未知。
和舅氏和仲游朱蘿洞  其一 彭汝礪 
杳靄沖融烟雨間，攀躋經涉幾重關。洞天見說非人世，何似蓬萊海上山。
和舅氏和仲游朱蘿洞  其二 彭汝礪 
松竹山風吹我衣，溪寒細雨落霏霏。琴聲彷彿窺幽趣，若到無弦意轉微。
和舅氏和仲游朱蘿洞  其三 彭汝礪 
村北村南幾往回，雲中咫尺見崔嵬。今時不似維摩詰，指掌能移妙喜來。
戲招史秘校 彭汝礪 
春風醉死百金甌，不記顛衣笑史鰌。更欲畫船留瞬息，花間一飲破離憂。
謝德華惠牡丹因招同官會飲 彭汝礪 
交情淡薄愛天真，親寄韶容到窶貧。便乞諸公城壁飲，風前同醉一枝春。
答誠之見和 彭汝礪 
塵土相欺老病身，韶華似亦厭清貧。且須一飲城頭晚，醉送鶑花萬里春。
都官以詩求菊栽次韵謝之 彭汝礪 
新詩來乞菊花秧，種植還須近宋牆。待得來年花爛爛，約君顛倒醉秋香。
以寒來送菊本都官復示詩見督次韵謝之 彭汝礪 
祇因霜雪妬萌芽，不意新詩譙惜花。芳本無心戀貧窶，迎風爭入相公家。
和庭佐韵 彭汝礪 
議論優優喜自得，簿書故故來相關。夜深歸夢無羈束，繞盡南軒一席間。
戊寅城上閑步因各賦詩 彭汝礪 
城外江山照眼明，城頭花草弄春晴。欲歌風物無才思，須約諸公載酒行。
和濟叔城上數篇 梅 彭汝礪 
城外人家梅子枝，細花欲出蒂開時。光迷路逕雪應妬，香滿幽林鶑未知。
和濟叔城上數篇 草 彭汝礪 
草色初成城上春，春風步履襯浮雲。踏青未得游人見，烟日遮藏待使君。
和濟叔城上數篇 柏 彭汝礪 
落盡桃花梅子英，一枝霜雪自光榮。猛憐夜月紛紛影，頻聽秋風細細聲。
和濟叔城上數篇 芙蓉 彭汝礪 
春風桃李繡朱闌，更插芙蓉待薄寒。花萼未成騶從起，異時空作憩棠看。
侍親游池有感寄伯兄時伯兄下第南歸 彭汝礪 
身世幾何長百憂，塵埃相望轉悠悠。移尊稍欲臨池飲，眼看波濤淚亦流。
答佛印語 彭汝礪 
十方同是一空虛，飲啄隨時祇自如。舊日事來長是笑，而今和笑沒工夫。
與佛印夜坐 彭汝礪 
紗帽筇枝鬢髮蒼，笑談中夜共寒缸。諸人不用稱居士，我是彭公不姓龐。
宿圓通寄佛印 彭汝礪 
丈室燈寒夜未眠，竹間流水聽涓涓。試看石耳峰頭月，何似雲居天上圓。
次友人韵  其一 彭汝礪 
朝車暮馬走塵埃，眼疾昏眵洗不開。門外柳陰清似水，十分留著待公來。
次友人韵  其二 彭汝礪 
丁寧風伯莫相催，莫放船頭容易開。更語水邊魚與雁，不妨日日寄書來。
次友人韵  其三 彭汝礪 
新詩清勁何所似，祇似金鎞刮眼開。流水上同知者樂，好風知是故人來。
次友人韵  其四 彭汝礪 
不但離腸夜九回，眉頭十日不曾開。田園愈更不勝說，憶賦淵明歸去來。
和佛印 彭汝礪 
黄昏雲散山山雨，優鉢花開處處春。寶塔尋常凌宇宙，靈壇咫尺覲星辰。
送雲居佛印禪師詩五首并偈  其一 彭汝礪 
稍涉諸方問所歸，自憐三十七年非。師言本自無非處，渾是真如第一機。
送雲居佛印禪師詩五首并偈  其二 彭汝礪 
禪師談實不談虛，亦有文章水不如。自說金鎞元不用，誰云價重百車渠。
送雲居佛印禪師詩五首并偈  其三 彭汝礪 
翠藤老木抱千山，行色歸心各等閑。恰似白雲多自在，不同飛鳥倦知還。
送雲居佛印禪師詩五首并偈  其四 彭汝礪 
細磨密衲作袈裟，曲水遙岑宛轉花。海外梯航輸佛土，日邊緘鐍賜禪家。
送雲居佛印禪師詩五首并偈  其五 彭汝礪 
百花衆寶細莊嚴，不是青州舊布衫。滿載天香浮遠水，遙分春色下層岩。
送雲居佛印禪師詩五首并偈  其六 彭汝礪 
佛印電目海潮音，貌古瘦瘁如孤松。心已了達諸佛相，酬酢縱橫無滯礙。以大慈悲爲演說，登闡沈幽度衆生。至第一義而不傳，而無一義不傳者。我今焚香讚歎禮，十方國土即聞知。願師與我及衆生，一切長在真實地。
熙寧丁巳蜡祭致齋玉津東園雪中與監禮莘老學士同游西園  其一 彭汝礪 
上苑亭臺看雪飛，清寒十倍勝常時。臘深梅蕊爭先出，風急楊花忽倒吹。
熙寧丁巳蜡祭致齋玉津東園雪中與監禮莘老學士同游西園  其二 彭汝礪 
地禁蛟龍藏玉宇，天寒鳬雁浴瑶池。人間合有豐年頌，不祇梁園漫賦詩。
熙寧丁巳蜡祭致齋玉津東園雪中與監禮莘老學士同游西園  其三 彭汝礪 
天上春風破雪回，好花萬點鬭先開。情知歲有元豐瑞，合得君王暇日來。
熙寧丁巳蜡祭致齋玉津東園雪中與監禮莘老學士同游西園  其四 彭汝礪 
落雪縱橫映步趨，分明身世在蓬壺。天家自與人間別，祇種瓊花十萬株。
熙寧丁巳蜡祭致齋玉津東園雪中與監禮莘老學士同游西園  其五 彭汝礪 
藝祖不嫌宮室卑，神孫今不剪茅茨。太平風俗終還厚，長似唐虞夏禹時。
熙寧丁巳蜡祭致齋玉津東園雪中與監禮莘老學士同游西園  其六 彭汝礪 
飄飄亭觀貼雲浮，知是蓬瀛第幾洲。天子焦勞游樂少，池臺魚鳥自悠悠。
北軒 彭汝礪 
浮萍滿載江湖興，翠柏長聞金石音。丈室寥寥塵外事，相看真不異山林。
丈室 彭汝礪 
一似維摩萬丈居，俱無未足亦無餘。忘言自看恒沙水，却笑臨川苦羨魚。
碧蘆 彭汝礪 
碧蘆滿眼送清秋，瀟灑憐君似退休。一夜高風摇翠玉，五湖歸夢落漁舟。
仲至遷居同曹家西巷在蔡湖之北也  其一 彭汝礪 
不是山林非市朝，槐陰滿眼送蕭條。公行已在青雲上，乃肯吾鄰共寂寥。
仲至遷居同曹家西巷在蔡湖之北也  其二 彭汝礪 
里巷吾真孟母鄰，虀鹽知不笑清貧。風雲祇恐公飛去，那肯淹留寂寞濱。
仲至遷居同曹家西巷在蔡湖之北也  其三 彭汝礪 
陋巷本非朝市喧，亦無車馬到吾門。清風對客忘朱夏，流水令人思故園。道曲柳陰低白晝，天涯月色照黄昏。一官彼此多閑暇，萬事從容欲細論。
和元忠早春 彭汝礪 
雨細風開草葉長，烟深日著柳梢黄。幽人對物心千里，玉麈朱弦寶鴨香。
和初夏 彭汝礪 
淺水池塘蓮葉香，紅塵道路柳陰長。黄梅雨裛欄干濕，翠柏風吹襟袖凉。
答雲居佛印禪師 彭汝礪 
江湖范蠡扁舟上，巾履維摩丈室中。每愛師如蓮出水，却嗟予作鳥窺籠。
奉使丹陽途中雜言 彭汝礪 
黄鳥頻來傍水飛，杜鵑何故向人啼。短亭尚見臨漳在，新水蒼茫路欲迷。
北風 彭汝礪 
北望南淮雲更遮，別離始覺路爲賒。深林青杏還爭熟，淺水紅蓮亦自花。
夏景 彭汝礪 
朱明猶自有春天，野色逢迎定灑然。蕉葉莫虛停酒盞，杏花頻委寄詩牋。
浮雲 彭汝礪 
定向郵亭夢渚亭，天凉莫放酒魂醒。浮雲不出月明白，急雨忽來天晦冥。
感懷 彭汝礪 
白頭朱紱照銀魚，自笑名塗底屈紆。見說近來隆簡素，高飛萬里看鵬圖。
詠柳 彭汝礪 
柳色溪頭相照深，詩翁收拾寄清吟。晚風吹散千絲縷，巧繫游人夜夜心。
榆錢 彭汝礪 
林外溪頭榆莢錢，風吹箇箇一般圓。渾疑萍葉輕分去，恰似苔花碎接連。
與廣漢舜山寺分題得申字 彭汝礪 
溪山幽隠一閑身，憔悴今隨逆旅塵。南國浸遼愁似織，北音不至別如新。
鳴珮 彭汝礪 
鳴珮即朝天北闕，杖藜且徧水雲山。周爰所得知無限，更有新詩滿篋還。
和都官看雪  其一 彭汝礪 
孤城带雪望天涯，瀟灑風情自一家。景物尚嗟春意滿，雨枝零落不成花。
和都官看雪  其二 彭汝礪 
朔風吹雪落雲端，臘意春容盡苦寒。收拾濁醪成一醉，悵無絲竹借餘歡。
梅子 彭汝礪 
道上人家梅子枝，背春還復葉離離。詩翁觸物俱歸思，不用風前叫子規。
浮漚 彭汝礪 
物物自然非所憂，笑君嘆息及浮漚。恨無清麗驚人句，盡破凄凉滿目愁。
藏舟浦 彭汝礪 
花明肥上藏舟浦，水照淮邊夢蝶臺。千里悠悠各春色，可嗟無計共尊罍。
愁思嶺 彭汝礪 
少狂千兔禿詩毫，醉看真珠酒滴槽。白首不堪論往事，清尊祇可慰徒勞。
板橋 彭汝礪 
西山曲折北溪橫，百里中無十里平。道路雨餘多可喜，高田一半有秋成。
和仲子中謝寄福州荔圓 彭汝礪 
五月南州荔子花，道山杳靄路歧賒。誰將長樂陳生筆，寫寄於陵仲子家。
琴渚 彭汝礪 
自有澄波照眼明，偶題琴渚亦强名。今君應得弦歌趣，願聽漁樵一曲成。
子育見冰開因去雄州南池想亦泮矣 彭汝礪 
應是南湖冰已開，雲中想見小蓬萊。東君且莫催花發，留待朱顔使者來。
到雄州不得家書 彭汝礪 
馬頭不是病風埃，相別相望眼不開。祇有瓦橋書可附，何緣不寄一聲來。
馬上據鞍熟睡 彭汝礪 
橫槊賦詩人健殺，據鞍著睡我閒生。芭蕉居士身猶健，蝴蝶莊周夢不成。
再和子育 彭汝礪 
殊方無處問平安，悵望衡陽雁未還。歸馬不知山遠近，北山未盡過南山。
婦人面塗黄而吏告以爲瘴疾問云謂佛粧也 彭汝礪 
有女夭夭稱細娘，真珠絡髻面塗黄。華人怪見疑爲瘴，墨吏矜誇是佛粧。
望雲嶺自古北口五十里至嶺上南北使者各置酒三盞乃行  其一 彭汝礪 
今日日如昨日日，北方月似南方月。天地萬物同一視，光明豈復華夷別。更遠小人褊心肝，心肝咫尺分胡越。
望雲嶺自古北口五十里至嶺上南北使者各置酒三盞乃行  其二 彭汝礪 
投老不堪行路難，衰遲久合老田間。雪霜一意催蓬鬢，塵𡏖多方污病顔。
望雲嶺自古北口五十里至嶺上南北使者各置酒三盞乃行  其三 彭汝礪 
白首功名意已闌，正如飛鳥倦知還。蒼茫杳靄雲深處，說是燕然舊勒山。
望雲嶺自古北口五十里至嶺上南北使者各置酒三盞乃行  其四 彭汝礪 
朱顔使者黄金带，鐵面將軍紫罽袍。會道因緣非一日，忘懷彼是即忘勞。
望雲嶺自古北口五十里至嶺上南北使者各置酒三盞乃行  其五 彭汝礪 
五更風雪霽層霄，殘月寒星共泬寥。道路長如之字轉，胡人能以近爲遙。
記使人語呈子開侍郎深之學士二兄 彭汝礪 
往來道路好歌謠，不問南朝與北朝。但願千年更萬歲，歡娛長祇似今朝。
黎陽大佛高七十尺和穎叔侍郎韵 彭汝礪 
百千妙法寄微塵，更向人間見大身。何怪黎陽七十尺，當時廣倍百由旬。
途中作 彭汝礪 
清晨四句偈，午夜一爐香。有見即心境，無時非道場。華夷初一致，彼是兩兼忘。
記京中伶人口號 彭汝礪 
伶人作語近初筵，南北生靈共一天。祝願官家千萬歲，年年歡好似今年。
再和子育韵  其一 彭汝礪 
使者東來說契丹，翠輿却似上京還。繡旗鐵甲兵三萬，昨夜先朝木葉山。
再和子育韵  其二 彭汝礪 
日夜歸心折大刀，羔裘貂鼠豈無袍。利名畢竟擬何用，身世由來空自勞。
再和子育韵  其三 彭汝礪 
玉立風生供奉班，少時綠髮照行間。今時大半成霜雪，莫把青銅照面看。
再和子育韵  其四 彭汝礪 
朔風吹雪著人寒，行盡千山復萬山。旅思鄉愁兩無奈，不須詩債更相關。
再和子育韵  其五 彭汝礪 
夜寒燈火照長宵，祇有塵編慰寂寥。南北可憐身汎汎，夢歸亦苦路遙遙。
長垣路中寄同官 彭汝礪 
七千餘里未百里，一百二程今兩程。更遠此身須會到，長垣明日是危城。
晚風 彭汝礪 
晚風吹月上天涯，一夜光寒獨自知。始信花開俱有意，可言雲淡獨無思。
次文淵兄韵 彭汝礪 
風雨正開棠棣枝，塵埃復隔老萊衣。南北分人心欲碎，不堪頻望白雲飛。
同文淵夜坐懷伯兄 彭汝礪 
月外征鴻自北飛，溪邊流水亦東歸。相思欲往還多畏，自笑浮生事事非。
寒食日李卿仲求宴芝山劉丞子先以詩獻李卿坐客皆和 彭汝礪 
急雨不聞枝上鶑，春風祇度管弦聲。花梢日擁千兵出，柳葉低遮五馬行。
清明之游子先不與仲求有詩寄之使某次韵  其一 彭汝礪 
天上歸鴻林外鶑，去留各自有離聲。須知野竹山花拙，不會遲留縣尹行。
清明之游子先不與仲求有詩寄之使某次韵  其二 彭汝礪 
誰學枝頭百囀鶑，故臨風作斷腸聲。欲遲游騎從容住，還惜征車取次行。
汴上呈祖道  其一 彭汝礪 
扁舟日夜去程諳，道路應須笑我貪。月照病身猶汴北，風吹歸夢已江南。
汴上呈祖道  其二 彭汝礪 
扁舟暮宿水聲中，夢入滄浪狎釣翁。柳葉繫船留夜月，蘆花吹笛倚秋風。
和祖道京淮道中 彭汝礪 
馬頭一日對青山，萬里歸心插羽翰。暮雨晚晴風轉急，京淮亦自苦春寒。
和祖道募耕者赴西北 彭汝礪 
朝廷今日重農耕，勸募招懷有度程。四海田疇須墾闢，萬箱菽粟看流行。
舟中載芍藥數本  其一 彭汝礪 
數枝分得廣陵春，行李相看意亦親。風急吹香渾似舊，露濃染色更爭新。
舟中載芍藥數本  其二 彭汝礪 
御衣黄淡名先貴，襭子紅多格已塵。歸去欲爲圖畫看，却嗟無似趙昌人。
和穎叔游宗華并一絕奉呈 彭汝礪 
回環萬竹鎖烟霞，步履遲留問故家。我向利名心最薄，青雲合得舊生涯。
和游雙泉  其一 彭汝礪 
投明一雨見年豐，此樂知君與我同。左右水聲長不絕，却疑身在釣船中。
和游雙泉  其二 彭汝礪 
薄疑身世近蟾宮，步武虛凉在在同。山色遠追詩句上，泉聲雙落酒巵中。
和游雙泉  其三 彭汝礪 
松柏疏疏吹晚風，清凉分與衆人同。泉聲出自塵埃外，更在千崖萬壑中。
過石頭鎮寄文淵  其一 彭汝礪 
夕陽却度石頭溪，萬事傷懷欲淚垂。謝氏游山行着屐，嚴公送酒立還詩。
過石頭鎮寄文淵  其二 彭汝礪 
容顔不少如前日，景物猶多似舊時。匹馬瞻相無盡意，雙泉想像不勝悲。
西山道中 彭汝礪 
行盡鍾陵西北山，籃輿恣意取峰巒。明朝未必無風雨，便潑浮雲子細看。
臨江驛中庭有大柏因寄穎叔 彭汝礪 
林麓山頭屋數椽，中庭翠柏上參天。廟廊豈不須梁棟，偶置荒幽亦偶然。
永興道中有感 彭汝礪 
古人何計亦何思，世俗紛紛錯自疑。天地百年俱夢幻，可能于爾較毫絲。
承示及寄提舉大丞相高韵大丞有三點明星半輪月之句因次元韵 彭汝礪 
三星半月露孤圓，天地秋深夜氣閑。光遍三千大千界，即非內外及中間。
舟行 彭汝礪 
長恨城中不見山，舟行飽滿看孱顔。數家樵舍波瀾上，十里鍾陵烟靄間。
雨霽 彭汝礪 
荷花十丈出塵埃，鷗鳥雙飛近酒盃。雨霽黄雲收拾盡，青山還會逐人來。
月夜 彭汝礪 
江湖秋夜月紛紛，溪水吹風作簟紋。漁父疑如傲世者，孤舟吹笛入青雲。
宿舒州境上 彭汝礪 
江淮五月水涵涵，稍繫扁舟宿翠嵐。半夜月明風轉北，五湖歸思滿雙帆。
雨中望皖公山不見因寄提舉馬大丞  其一 彭汝礪 
泊舟欲近皖公山，山在青雲烟雨間。蒼翠不容塵俗見，祇應留着待公還。
雨中望皖公山不見因寄提舉馬大丞  其二 彭汝礪 
啼猿飛鶴近孱顔，想見仙翁步孱還。賈誼行須對宣室，謝安未用憶東山。
運使仲謀去年冬入鍾陵後八日予有鄱陽之行至仲春壬子歸後七日仲謀有廬陵之行至孟夏戊申歸前端午一日予有丹陽之行書呈運使仲謀丈 彭汝礪 
游從每笑未經旬，祇有爲僚分已親。自古論交何待久，白頭往往却如新。
寒蘆 彭汝礪 
長蘆一片倚江皋，疊葉低枝壓怒濤。晚霧蔽雲寒慘淡，晚風吹雨急蕭騷。
泊真州新河亭 彭汝礪 
鬢毛垂雪欲毿毿，道路風波老不堪。繫纜短亭聊自慰，青山數點見江南。
游真州東園惜其將廢運使兵部子正近止因寄小詩  其一 彭汝礪 
歡聲忽自滿江淮，知是公車匪日來。霖雨會當蘇歲旱，薰風正欲長民財。
游真州東園惜其將廢運使兵部子正近止因寄小詩  其二 彭汝礪 
公才酬酢有餘閑，六路從容指顧間。仁澤但令民共樂，不妨清賞遍江山。
游真州東園惜其將廢運使兵部子正近止因寄小詩  其三 彭汝礪 
不見當年花木春，丹青臺榭欲荆榛。簿書到日應無事，會與江山作主人。
游真州東園惜其將廢運使兵部子正近止因寄小詩  其四 彭汝礪 
淥水荷花一片開，池塘終日少塵埃。鸕鷀鸂鶒無窮喜，總擬將迎畫舫來。
登山亭 彭汝礪 
孤亭疊石入雲間，盡見江南近北山。羈旅此身長擾擾，不如飛鳥會知還。
移舟泊通濟亭 彭汝礪 
隔溪楊柳綠毿毿，晚色遲遲認夕嵐。細細亂山渾不見，漁燈數點照沙南。
張君父歸家有感 彭汝礪 
河可以竭山可徙，我翁不歸行不已。三往三復翁歸止，翁行尚壯今老矣。兒昔未生今壯齒。
簡王大丞 彭汝礪 
我看繁劇頻搔首，君賦才名亦異常。尚有閑襟尋水石，更當佳句夢池塘。松苗自合分高下，鳬鶴天教有短長。徐上青雲猶未晚，可無音問及滄浪。
巢燕初至 彭汝礪 
一雙掠水燕來初，萬點飛花社雨餘。辛苦成來君莫破，從來吾亦愛吾廬。
予十一月甲申以使來武岡坐茅茨之室逼閭閻之陋無故人往來之樂懷羈旅不足之情于是有游古山之寺在縣西十五里而山水俊拔深秀亦有可愛者因留置酒抵暮還驛而作是詩 彭汝礪 
淡日沙村晚，霜晴溪路遙。蠻人瞻虎節，田父看星軺。使指勤咨問，君恩費養調。畏途諳跋涉，遺策問蒭蕘。臘近雲長暝，春遲雪未消。遠空低幕帟，疊嶂露瓊瑶。板屋誰家舍，茅簷何處橋。梅香浮遠水，藤古上重霄。細草眠黄犢，巔崖落皁雕。兒童晴出牧，婦女晚歸樵。樵髻騎吹笛，斑衣行踏謠。封疆連五嶺，習俗带三苗。狐鼠藏溪老，豺狼脫洞驕。今當蒙潤澤，久已靜氛妖。歌舞隨鄉地，耕桑托聖朝。威儀欣用夏，姓氏恥稱猺。僧至不千里，寺名非一朝。小亭浮草莽，高閣出苕蕘。泉細能沾潤，峰危欲動摇。會觀禪味足，還見講花飄。茶汎波無跡，香深篆未消。遠游貪物象，久客厭塵囂。子美詩千首，淵明醉一瓢。倘來淹白晝，輕去恨連宵。野色隨行李，灘聲逐畫橈。舄歸烟漠漠，旌旋雨蕭蕭。淡月生昭曠，青燈照寂寥。歲時惟箭激，江海祇萍漂。洪井連廬阜，蒲山近斗杓。且從周夢去，莫作楚辭招。
人日 彭汝礪 
道衡人日獨牽愁，南北胡爲一處囚。學士詩成應屬和，壽陽梅落殆神謀。醉思侍宴登丹殿，寒想開箱睹黑裘。佳句繽紛飛白雪，雪天宜飲亟來休。
江花四首  其一 彭汝礪 
江水挼藍綠，江花潑火紅。夕陽幽鳥下，渾似畫屏中。
江花四首  其二 彭汝礪 
鷗鳥來何事，漁舟到亦迷。落花流更遠，疑是武陵溪。
江花四首  其三 彭汝礪 
水近花逾碧，花臨水更紅。鷗飛錦城外，人立畫屏中。
江花四首  其四 彭汝礪 
花麗水疑染，水清花欲燃。滄浪無限意，好在釣漁船。
寄君時一章章四句二章章三句二章章五句  其一 彭汝礪 
我治斯何，曰治吾身。我事斯何，曰事吾親。
寄君時一章章四句二章章三句二章章五句  其二 彭汝礪 
我學未信，乃先從仕，孰云乎自治。
寄君時一章章四句二章章三句二章章五句  其三 彭汝礪 
我親載老，不知乎養志，孰云乎善事。
寄君時一章章四句二章章三句二章章五句  其四 彭汝礪 
嗟嗟予季，言以訊予。有詩有書，是足與居。叔兮其歸與。
寄君時一章章四句二章章三句二章章五句  其五 彭汝礪 
嗟嗟予季，歌以啟予。有田有廬，亦可與娛。叔兮其歸與。
戲招史秘校 彭汝礪 
畫橈隠隠水中間，紅粉相瞻幾淚潸。行客自言歸意樂，故人終惜別情難。羞慚俗吏浮生拙，歎息神仙一夢閑。漫拾酒杯留客住，春風抵死笑人慳。
和濟叔春日 彭汝礪 
青衫日日逐埃塵，風雨今朝重惜春。幽鳥數聲還近節，落花萬片正愁人。十分潤澤生東畝，一丈波濤長舊津。欲踏泥塗上城角，紛紛草色細如茵。
偶與誠之小飲翌日以詩謝之 彭汝礪 
相對春風共酒樽，盤蔬取次得清歡。風吹一鶴歸天上，雪壓孤松見歲寒。論極不知空肺腑，交成應許綴金蘭。明時更聽王陽仕，洗手思彈貢禹冠。
送致政大夫伯常自洛抵襄歸郢中舊居續賦詩拜送 彭汝礪 
投𣀅全家住白雲，地幽雞犬亦無塵。新成元結垂柏翠，舊有淵明漉酒巾。漢上更須呼水鏡，郢中疑復繼陽春。歸帆見說如雲去，夢斷江湖一釣綸。
依韵和毅夫新栽梅花 陸佃 
誰賦梅花詩，擬繼三百五。昔聞林居士，幽棲賁巖塢。瓊章雖在人，玉樹已埋土。湖山今寂寥，五雲謾無雨。夫君擅文章，頗以詩自許。芬芳春草生，光芒夜珠吐。人間再生島，名在詩書圃。錦囊貯西施，佳麗生百娬。翱翔道家山，文采動人主。陽春定能和，白華應可補。後生誰敢當，柏直口尚乳。老夫幸未疲，腰劍猶能舞。
贈王君儀 陸佃 
嘗思孔子昔在世，門生弟子三千人。大哉卷舒聖人道，弦歌講誦鄒魯濱。立身非以利欲誘，至誠惟學義與仁。雍容德藝愈磨厲，烜赫光輝彌日新。追塵力行慕汲汲，忘疲善誘思循循。外榮豈就卿相位，內樂惟知探道真。所以萬世作師法，望之仰之如北辰。吾嘗苦愛孟子語，淵源事業醇乎醇。得君達欲善天下，陋巷窮惟周一身。當時舉世謂迂闊，進退何妨吾屈伸。紛紛流俗何足託，以道優游能自遵。瞥然顧彼萬鍾祿，有如聚散空中雲。乃知君子所爲學，志將憂道不憂貧。君儀建德一儒士，篤學滄溟陶粹純。年强有志闢邪說，氣壯力苦鋤荆榛。放出森森梓杞材，秀枝爛漫敷青春。讀書侵暮即然燭，爲文夜坐常達晨。誰憫顔瓢啖藜藿，自憐范甑生埃塵。每云外物未嘗恤，披卷動能經累旬。有時揮筆瀉霖雨，但聞霹靂飛車輪。雲開霧散却晴霽，清風淅淅無纖塵。佳花美木競妍秀，高山遠岫皆嶙峋。有時高談傾耳聽，又如天馬超崑崙。回顧駑駘百千輩，疲筋竭力安可羣。我嗟才識頑且鄙，書齋日得相依親。勤勤顧子能如此，固宜使人長書紳。
依韵和孫勉教授 陸佃  西湖
汝陰先生學雖興，官職冷靜真如冰。門前鳥雀可羅網，甑中埃墨隨炊蒸。收拾人才妙長養，落筆雖誤猶成蠅。至于敗羣亦不受，畫脂徒費知難凝。從來說詳富學海，發揮春秋破晻曖。仲舒玉杯足瑕纇，中散珠船不光彩。著書固知非一日，作詩又欲重千載。公卿爭迎爲上客，信知淮楚文章伯。應許曹參避正堂，未甘賈誼虛前席。男兒富貴固有時，如何宦達微愆期。衮衣繡裳畢竟在，祇是即今髭鬢改。平生耿介性不容，凜凜勁節凌秋風。金華中丞最稱賞，惜也未老先龍鍾。去人闔棺命云促，浮生瞬息風中燭。華萼飄零不得歸，涕淚數行悲手足。顧予未放雪滿顛，乞得清潁如升仙。喜聞故人在學校，宛若見面初開牋。揚州騎鶴未足羨，便欲共醉花中間。西湖風景事事好，不似吳越惟無山。海棠方恨我來遲，君欲歸去將何之。期向聖時同盡瘁，况復交情淡如水。他年若和傅說羹，免使鹽梅鼎顛趾。
依韵和李知剛黄安見示 陸佃  泰山
蔣山鱗鬣蒼嵯峨，參伐可捫斗可摩。建康開府占形勝，千檣萬舳來江艖。憶昨司空駐千騎，與人傾蓋腸無他。有時偃蹇枕書臥，忽地起走仍吟哦。諸生橫經飽餘論，宛若茂草生陵阿。發揮形聲解奇字，豈但晚學池中鵝。余初聞風裹糧走，願就秦扁醫沈疴。登堂一見便稱許，暴之秋陽濯江沱。夜深歸來學舍冷，鼓吹有蛙更聞鼉。曾參捉襟肘屢見，回也簞食傾瓢蠡。誰云寒儒偶遭遇，馳道馬疾摇鳴珂。因緣乞郡得金印，關吏雖識難誰何。邇來二紀世已換，仙棋一局真爛柯。孔林父子久同葬，謝安墩在空坡陀。顧瞻思賢有儀象，挂壁未去聊隨梭。中年觸緒易感慨，頼有二子相經過。隴西家兒信奇偉，美玉在巖珠在波。慚非冰清託之女，亭亭松柏垂蔦蘿。黄生初來似蠶蠋，被絲纏裹今成蛾。磨礱爪距擅場屋，擬與羣俊爭殊科。惟黄與李豈易得，一二自抵三千多。回思爭雄六戰國，競致賓客尋干戈。黄金築臺禮郭隗，玉盤進手延荆軻。雞鳴狗盜何足數，雖欲定霸終蹉跎。大哉皇宋聖人出，日月雙麗君臣和。歲時金穰玉燭潤，紀功泰山崖可磨。平生慷慨慕荆國，自誓中立無邪頗。異時與子共勳業，請效夔契賡堯歌。
登塔 陸佃 
題寫看前輩，躋攀接後塵。日邊窺兩觀，雲下念雙親。宮線徐添晝，林花頓減春。夕陽猶獨立，萬慮入經綸。
依韵和彭器資直講 陸佃 
歲久親談麈，春深集試闈。才名非畫餠，科等是傳衣。鶑稍遷喬出，鴉應反哺飛。羨君親膝近，昨夜夢先歸。
呈張邃明舍人 陸佃 
世掌絲綸美，聲名壯紫微。賜茶天上坐，退食日邊歸。簡在除書密，時清諫疏稀。佇公參鼎席，寰海望餘輝。
思巖老呈彭器資 陸佃 
春遠下樓遲，城高背落暉。鶺鴒經歲別，鴻雁幾時歸。柳闊行人盡，花殘驛使稀。濠州在雲下，深欲伴歸飛。
寄龔深父給事 陸佃 
往歲手曾携，穿雲路欲迷。蓬萊風引近，靈鷲月飛低。晝永棋相對，春深鳥自啼。別來真約在，何事少書題。
蘇丞相挽歌詞二首  其一 陸佃 
樂易雖難老，艱難亦備更。高官誰不死，厚德是平生。曾負阿衡鼎，仍調傅說羹。須知夷險異，高臥看南行。
蘇丞相挽歌詞二首  其二 陸佃 
世德層層外，年齡九九餘。浪傳千歲字，真記五車書。帳冷閒金鴨，泉深暗玉魚。前時傅巖像，今得幾分如。
鍾評事挽歌詞 陸佃 
銀餠當年遇，金鉤幾代收。一經知教子，千橘等封侯。瘴雨松門夕，悲風桂嶺秋。江深人不見，依舊水東流。
馮朝奉挽歌詞 陸佃 
仕宦惟遭遇，神仙信杳冥。老年多感慨，同牓半凋零。附葬銘旌暗，平生信史青。須知玉川子，傳後有添丁。
公議郎中挽歌詞 陸佃 
愷悌雖平進，艱難亦備更。冰廳諳冷宦，夢境過浮生。雲海仙舟隔，風旌粉字橫。莫埋言行錄，留著後人行。
劉大卿挽歌詞 陸佃 
許國丹心壯，傳家素節清。葬無金椀送，庭有玉棺迎。紅幕賓朋散，青囊宅兆成。惟餘原上月，猶是舊時明。
陳夫人挽歌詞 陸佃 
鄰與鄒人卜，門歸太史評。忽隨雙佩失，不見一珠成。夢入清都杳，船維彼岸輕。空餘江上月，依舊度窗明。
魏國太夫人陳氏挽歌詞 陸佃 
漏逐晨鐘盡，舟隨暮壑移。文歸大家傳，行在小星詩。珠珮臨江失，金丹渡海遲。侍郎頭已白，兒慕不勝悲。
贈慈覺大師 陸佃 
講花天散墜，醉草客爭收。明月來相識，孤雲學自由。隙曛穿薄暮，簷溜滴高秋。不鎖西窗夢，名山有舊遊。
贈李柔得道士 陸佃 
傳得真人性，長安久卜居。噀成西蜀雨，換得右軍書。酒散顛狂極，香消寂寞餘。更能盤礴畫，傳寫十分如。
再用前韵呈毅夫 陸佃 
洛陽曾識面，穰下竟論交。久若居蘭室，初如食蔗梢。故非偷姓孔，誰敢僭名郊。作事常師古，當官肯代庖。匪躬期蹇蹇，夷行笑嘐嘐。稷也真堯力，參乎豈桀髇。金樓傳寶構，雜俎當珍肴。講舍推攸止，賓筵絕載呶。孫窗餘臘雪，徐榻臥寒茭。反舌宵鳴蟈，長踦暖挂蛸。即今除戶墐，那得曝簷茅。遠夢方隨蝶，輕綃擬換鮫。歷來雙鳳闕，律動半山坳。草色揉藍染，花名篆字鈔。膘肥熊自撲，香滿麝爭跑。乳雉翔仍集，鳴禽語漸勦。柳將金自比，楮與玉相淆。節應豳三日，陽添泰一爻。碧圓牽翠荇，紅蕾破香苞。鶑出求同志，鴻歸學共胞。形容當舞籥，音韵中笙匏。麗苑聞亡是，熙臺亞有巢。不材真是櫟，何算信如筲。交淡非同醴，流清豈爲膠。往來須倒載，生滅任浮泡。縱阻陳歌管，猶容聽鐲鐃。北窗寧獨臥，南岳謾相嘲。酒用陶巾漉，詩須賀錦包。儘教談麈盡，仍取唾壺敲。不向花前醉，應慚薄荷貓。
閒居示王君儀 陸佃 
五色文章爛錦開，謾勞天女翦刀裁。黄鶑窺水亭亭立，白鳥投空遠遠來。清晝光陰輸靜客，碧雲岐路屬多才。羨君直入文滄海，探盡驪珠始肯迴。
送諸張 陸佃 
就學經年客會稽，父兄應久怪歸遲。故知子學優來日，想得人看勝舊時。食蔗已甘佳境近，爲山纔止素功虧。少年況有修身志，莫爲區區應舉移。
依韵和尚用之秀才梅花二首  其一 陸佃 
假借鉛華素不曾，肯將桃李較衰榮。向人有意如相識，混雪無言恥自明。青帝信音元苦遠，素娥風調不勝清。愛君詩思誠高古，睥睨玄尊與太羹。
依韵和尚用之秀才梅花二首  其二 陸佃 
年年先發更誰曾，憔悴中間獨自榮。素艷得如人淡佇，暗香能共雪分明。銀河魄轉霜風耐，青冢魂歸月夜清。莫與將軍輕止渴，須知丞相要調羹。
送能協 陸佃 
禹門千尺晚登龍，稽古從來緩見功。清節藴珠函柱白，高文浮蜃吐樓紅。落花正值行時盡，圓月還成別後同。寄字好憑魚上下，汴渠流水洛新通。
呈越州程給事 陸佃 
南海歸來請會稽，錦衣新過浙江西。暫違香案蓬萊小，久擅詩名太華低。花影欲重公事退，鳥聲初鬧吏衙齊。雲衢已怪朝天晚，乘興無因訪剡溪。
依韵和程給事留題法雲寺方丈 陸佃 
浄室兼容海衆臨，維摩憔悴病仍侵。且將燈續光明藏，時見珠隨咳唾音。素壁短碑深掐玉，畫簷新牓大書金。故溪曾指桃花記，乘月何時更一尋。
題適南亭呈程給事二首  其一 陸佃 
子真仙去學喬松，華宇經營得我公。海近蓬瀛全彷彿，山經樓閣半虛空。一千里地簷前月，九萬程天座上風。從此鑑中登望好，却應渾勝水晶宮。
題適南亭呈程給事二首  其二 陸佃 
參陪初見翦蒿萊，頃刻疏紅戶牖開。賀老湖光浮枕簟，梅家山色染樓臺。翠微已借雲根築，青瑣仍供月影來。聞說紫泥追詔近，使星躔次傍三台。
依韵重和再住法雲寺 陸佃 
聞說重來住法雲，舊緣香火一番新。桃花可認曾移主，鷗鳥還應不避人。腦玉幾陵虹氣勢，頷珠長借月精神。何時乞得東南守，共禮黄金丈六身。
贈真戒大師 陸佃 
時訪城西長者家，欲將無定友烟霞。百函貝葉聽揮麈，一炷爐香看點茶。猿立砌臺偷落果，鳥穿簷柏獻新花。舊曾題處煩師護，肯學常流旋碧紗。
登塔望太行 陸佃 
浮圖千尺俯樓臺，天地晴無一點埃。日薄馬初經具次，風輕船稍近蓬萊。遷移曾費愚公力，分擘寧煩巨掌開。東北若無丘壟礙，好同靈鷲却飛來。
依韵和彭器資直講二首  其一 陸佃 
三年清苦下書帷，諸子專門盛一時。研盡錦砂重注易，草殘饒紙謾箋詩。鼓催閩越茶應早，線引昭陽日漸遲。侍講會須拌共醉，狀元新約未差池。
依韵和彭器資直講二首  其二 陸佃 
歸盡春風未得歸，相逢還是落花時。文衡仔細誇程石，飲量粗豪笑滿巵。安穩鴛鴦多左翼，低回烏鵲尚南枝。稍尋前度曾遊處，更覺新懷慰舊思。
依韵和蕭惟申檢法同年 陸佃 
老驥如龍久屈盤，追風消得用金鞍。即今將相多同牓，自古神仙有法官。病起縱驚秋鬢改，詩成猶伴夜珠寒。他時直上三千里，願看雲天一整翰。
門下王相公南郊謝雪子敏甫學士監禮楊傑有詩次其韵 陸佃 
雪擁平田萬頃寬，一郊和氣屬天官。撒鹽久欲資調鼎，成璧初疑捧上壇。雀带玉飛金屋煖，龍和珠睡錦窗寒。他年祠罷親陪燕，應得屏風隔坐觀。
依韵和元參政祈雨 陸佃 
翦爪七年矜久旱，齋心三月愧疏雲。地鍾潤澤來耕壠，天借清凉入繡紋。常膳鼎寒摇萐莆，正衙爐煖和蘭薰。越裳會見朝丹闕，共識中原有聖君。
次韵和曾子固舍人二首  其一 陸佃 
閶闔晨開玉殿浮，靈鼇不動海波柔。是般仙果三千歲，一樣春風四百州。鸞扇影寒裁就月，蜃爐香煖結成樓。從今不顧瑶池宴，閒却西巡八駿騮。
次韵和曾子固舍人二首  其二 陸佃 
平明下馬錦蒙鞍，暫向飛廊一整冠。行近柳陰移晝寂，坐來花氣辟春寒。別張翠幄黏絲絮，更想金人捧鏌干。洛下少年今亦老，宴遊無復似前歡。
資善堂御筵奉詔送陳資政出守邢州 陸佃 
共輔龍飛與五蛇，一時恩禮有誰加。華堂玉椀更傳酒，便殿金瓶獨賜茶。寶带光芒腰下印，繡衣形影幕中花。平生自與韓公合，名德應歸太史誇。
呈王聖美 陸佃 
少談奇字客長安，妙斲無人得郢墁。兩鬢已秋陪後進，十年如夢守前官。竹延西角東須徧，梅發南枝北尚寒。從古晚成終大用，扶摇行見海鵬摶。
依韵和章樞密景靈宮奉安列聖神御 陸佃 
綵輿同日會仙山，金鎖晨開玉殿關。駕象法王趨側畔，騎龍真祖護中間。紫浮渭北衣冠氣，紅壓終南衮繡顔。更祝聖孫千萬壽，奉祠長御景靈班。
依韵和曾子開舍人從駕孟饗景靈宮四首  其一 陸佃 
汎灑從誇雨點勻，九天宮闕自無塵。五更玉勒爭門入，十里珠簾夾道陳。薄宦即今雙鬢改，從官還是一番新。須知鸞駕重涓日，不似春秋四卜辛。
依韵和曾子開舍人從駕孟饗景靈宮四首  其二 陸佃 
夏木陰清氣候勻，平明鸞仗簇芳塵。百年禮樂傳宮注，萬國衣冠拱廟陳。紅芍藥開迎晝永，紫櫻桃熟奉時新。天街自不容生草，布屑由來枉用辛。
依韵和曾子開舍人從駕孟饗景靈宮四首  其三 陸佃 
三宮同日下雲萊，带曉千門萬戶開。黄傘日隨清景駐，玉爐風度暗香來。眠當道路驅除柳，守得宮庭委付槐。亭午扇還新廟閟，紫雲重複護周迴。
依韵和曾子開舍人從駕孟饗景靈宮四首  其四 陸佃 
修廊圖畫列伊萊，金碧旁看啟佑開。山壓巨鼇初踴出，宮隨靈鷲忽飛來。瀟湘佇泣空留竹，海岳遙趨想畏槐。聞說都人爭擁道，鳳輿纔見第三迴。
瓊林苑御筵奉詔送文太師致政歸西都四首  其一 陸佃 
車後鵷鸞隨劍履，帳前貔虎擁旌旄。星環紫極三階正，鼇立青天一柱高。上苑金杯新錫餞，下都銀鑰舊均勞。重來更捧宸章爛，華衮何如玉字褒。
瓊林苑御筵奉詔送文太師致政歸西都四首  其二 陸佃 
黄鉞新兼兩鎮雄，至和前已冠三公。傳將名德蠻夷外，老却年華將相中。十雨燮成堯壤厚，五雲飛盡傅巖空。更聞定策刊彝鼎，千古英雄伏下風。
瓊林苑御筵奉詔送文太師致政歸西都四首  其三 陸佃 
太師勳業在丹書，乞得身歸主眷殊。五色詔容瞻鳳闕，白雲篇不換蛇珠。閒應物外神仙有，健復人間將相無。明夜畫船回首處，汴隄烟月柳千株。
瓊林苑御筵奉詔送文太師致政歸西都四首  其四 陸佃 
黄金曾酌御尊餘，恩禮何人更得如。北極星辰趨觀闕，西京花木臥田廬。手持宸翰春羅馥，身入仙壺晝景舒。八十爲師精力在，太公應愧齒先疏。
興龍節口號  其一 陸佃 
祥雲好色近蓬萊，列辟稱觴廣殿開。樂奏九成丹鳳降，香焚百和玉龍來。三農臘雪方呈瑞，萬國春風已暗迴。共祝聖君千萬壽，年年長奉白雲杯。
興龍節口號  其二 陸佃 
興龍嘉節會簪纓，步武蹌蹌鷺集庭。拜笏競從花外見，仙歌疑是夢中聽。升平聖世真難遇，醉飽君恩敢獨醒。同望闕庭稱萬壽，慶雲中見老人星。
依韵和王微之學士 陸佃 
坐籌國事尚才堪，屈指同年祇二三。平昔醉鄉營別業，如今仙籍換頭銜。光陰老去猶能惜，世事閒來不更談。聞說進書歸祕閣，絕勝流落在山巖。
爾雅新義成查許國以詩見惠依韵答之二首  其一 陸佃 
背未成鮐齒未鯢，暫時來放五雲低。初從荆國猶年少，久侍神皇見日躋。近正鉛黄新眼目，指南塵土舊輪蹄。愛君文采真難敵，他日橫空是紫霓。
爾雅新義成查許國以詩見惠依韵答之二首  其二 陸佃 
探盡驪龍鑿盡鯢，明珠未出價猶低。晉人已覺蟛蜞誤，漢客仍從豹鼠躋。到底錯薪須刈楚，從來得兔要忘蹄。他時若綴三經後，五色雲中有紫霓。
戲和鄭通叔仲春晨起 陸佃 
春來燕姹復鶑嬌，不飲喉咽頓覺焦。桃被臉深將露洗，柳綠腰細得風饒。船中載酒猶嫌少，席上看花每恨遙。可惜襄王今老矣，不堪雲雨夢朝朝。
送文太師再致政歸西都二首  其一 陸佃 
太師天賦與人殊，除却汾陽盡不如。萬乘有時前膝席，百官隨處避肩輿。鉅公多出陶鎔後，重事仍歸議論餘。聞說挂冠恩寵厚，恨無官職可教除。
送文太師再致政歸西都二首  其二 陸佃 
乞身章疏竟難移，雙鎮辭來亦重違。絕域共驚吾父在，別都今喜我公歸。渭川士宦相先後，遼海人民半是非。誰念昔曾陪祖帳，同時賓客坐中稀。
依韵和呈劉貢父舍人三首  其一 陸佃 
鵷鷺朝來又集西，聯鑣初卸錦障泥。奪袍况有詩先捷，倒玉何妨酒屢携。詔下競看花作判，賦成曾借柳爲題。衣冠異日傳圖畫，惟有三家盛事齊。
依韵和呈劉貢父舍人三首  其二 陸佃 
酒半詩成日轉西，驪珠纔抵一丸泥。未饒白雪無人和，不忿東山有妓携。班綴定應連玉筍，姓名還得夢金題。飛騰便見新官上，傳語花開慎莫齊。
依韵和呈劉貢父舍人三首  其三 陸佃 
三家成佛本來西，共坐蓮胎出淤泥。歸侍玉除還似約，去腰金印定如携。慇懃鳥勸花前醉，邂逅人逢葉上題。縱有鳳毛傳序遠，未應能似雁行齊。
用前韵呈蘇子容尚書 陸佃 
顰里從來敢效西，龍門登日尚雲泥。紫垣正掌絲綸美，絳帳初將杖屨携。紅錦未酬青玉案，黄金應護碧紗題。正堂若許曹參避，願更虛心問相齊。
依韵和頓起郎中瓊林苑奉迎神主追懷同年兼呈座主蘇丞相 陸佃 
清風明月本閒人，鳳闕初來一幅巾。淡墨姓名才烜赫，橫金班綴偶叨塵。鼎湖龍去池臺古，遼海人歸冢墓新。惟有蘇家老仙樹，能將五百歲爲春。
送楊損赴黄陂主簿 陸佃 
詩酒相從祇歲餘，雲樓鳳閣在空虛。驪龍光燄隨尊俎，鸞鳳精神入簿書。內翰風流知有後，狀元門閥是當初。恨無一物堪持贈，梅未全開柳尚疏。
送虞太熙學士知太平州 陸佃 
黄塵初出國門東，楊柳青青畫隼紅。占得度關雲色異，想知登望月明同。曾傳嚼蠟風情外，更悟烹鮮政事中。聞說太平迎候遠，安排騎竹有兒童。
送致政邢定國通判 陸佃 
七十平頭便拂衣，舞雩風月有光輝。尋常薄飯猶能足，多少高官未肯歸。鷗鳥等閒還自樂，杜鵑容易重相違。想知遼鶴歸來早，城郭人民未盡非。
圓石 陸佃 
蒼仞千尋畫不如，信知韞玉勝懷珠。一卷會使民瞻峻，三品何妨主眷殊。看日謬煩鞭氣力，補天真待鍊工夫。寄聲欲取黄金印，雨後還曾墮鵲無。
送張頡待制帥瀛州 陸佃 
食貨方艱不忍籠，長才宜有濟時功。閣當龍馬圖書後，錢入紅牙算子中。音信定應隨朔雁，夢魂多擬託南風。如何更講黄河策，定取橫流副兩宮。
送許遵少卿知潤州 陸佃 
丹陽太守舊名卿，騎竹兒童夾道迎。醉尹笙歌甘酒病，謫仙風月苦詩情。江湖天氣農桑早，水竹人家枕簟清。白首愛君心未已，夢魂猶遶鳳凰城。
題海岳樓贈米元章 陸佃 
千級仙梯第一層，闌干常爲水雲凭。起爲霖雨從膚寸，活得魚龍用斗升。鵬有程途知可到，鼇非番次信難勝。即今姓米仙人住，雲母中間一片冰。
依韵和青州程給事見寄 陸佃 
出守東州異故園，臨岐花鳥共無言。度關有客占雲氣，夐野何人肖夢魂。蘭辟白蟫書殿祕，茅分青土社壝尊。相望幾直蓬萊宿，燈影寒籠月滿軒。
送王柄教授 陸佃 
場屋論才昔議魁，教庠官冷尚低徊。靈龜縮甲專藏六，老雉斜冠怯應媒。半醉珠璣隨咳唾，一方桃李待栽培。塞垣錯莫風沙晚，南北相望首重回。
和巖老 陸佃 
遭遇何人更得如，同時幾許待公車。官清自可看奇字，俸薄猶能寫異書。千里水雲藏舊隠，一番雷雨報新除。自憐霄漢華塗穩，鴻雁橫飛序尚疏。
依韵和查應辰朝散雪二首  其一 陸佃 
三陽新已換三陰，潤澤才踰一寸深。無地得施調國手，惟天知有愛民心。霜毛一半渾如雪，玉貌諸餘少似今。且向尊前盡情醉，不須辛苦問爲霖。
依韵和查應辰朝散雪二首  其二 陸佃 
抱甕何人似漢陰，一番膏潤及根深。稍蘇南畝耕耘力，甫逼東君造化心。堪畫不應須到晚，可收除是趁如今。寶陀若更施餘力，豈獨坊名揭望霖。
依韵和蔣津雪中見寄 陸佃 
蓬萊宮闕鎖崔嵬，書史頻看祇亂堆。華蓋稍瞻天北極，紫雲曾識道東來。功名方與英豪共，懷抱仍逢故舊開。造物爲君如有意，一番風雪洗浮埃。
答張朝奉二首  其一 陸佃 
太公年甲伯夷清，早早休官樂盛明。西子橫陳花一徑，北窗高臥稻千城。喜聞客去如多病，老見春歸似薄情。曾向先師得門戶，不知何日煉丹成。
答張朝奉二首  其二 陸佃 
一番相見一番清，坐久精神轉更明。詩裏欲投亡命社，酒邊甘在受降城。此身到處堪乘興，萬事由來枉用情。試問仙翁多少壽，定應三度見桃成。
依韵和羅畸學錄 陸佃 
一番驚雷一番風，巨魚看得化爲龍。銷殘白日書千卷，付與浮雲祿萬鍾。珠玉貫穿成把握，星辰羅絡在心胸。怪來佳句清人骨，正值溪寒雪滿峰。
呈周承議兼簡通判簽判二首  其一 陸佃  西湖
政事相傳舊有經，爲州前後半台星。歲教諸縣無公事，雨使佳人上使廳。太守未甘雙鬢白，西湖惟欠遠山青。經過況有風騷將，乞取篇章作畫屏。
呈周承議兼簡通判簽判二首  其二 陸佃  西湖
下車明日燕西湖，醉倚高花不用扶。鷗鳥便應知我意，海棠今復恨公無。佳人舞罷頭纏錦，座客詩成咳有珠。聖主若容長守此，不妨生就白髭鬚。
呈幕府諸公 陸佃 
十年騎馬困京塵，乞得州來潁水濱。苔蘚滿庭無字押，蓮花全幕是詩人。樓臺雪後如聞雨，歌舞尊前祇看春。半刺會須拌共醉，銀條方共德爭醇。
宴西湖用前韵呈諸公 陸佃  西湖
十頃湖光辟盡塵，女郎臺榭占沙濱。杜鵑言語瞋爲客，楊柳腰肢瘦似人。便擬曲留今夜月，已知虛度去年春。憑君爲伴花前醉，況復香醪特地醇。
依韵和再開芍藥十六首  其一 陸佃 
同時幾許已成空，回首榮枯是夢中。自昔一般稱國艷，而今兩度嫁春風。誰人與刻三年葉，何事惟開十日紅。試倚玉梯丹漢外，爲渠方便問元功。
依韵和再開芍藥十六首  其二 陸佃 
百花羞縮敢爭先，雨露仍隨愛惜偏。青帝擬教春一見，素娥留待月重圓。相逢可惜非三月，自歎無因更少年。終日倚闌看不足，直須風雨送歸天。
依韵和再開芍藥十六首  其三 陸佃 
前來樓子妙凌空，若比今生是下中。曾與阿衡調鼎鉉，擬教周昉畫屏風。再生檜老無多綠，四季花凡一餉紅。認得洛陽人未識，信知天地有奇功。
依韵和再開芍藥十六首  其四 陸佃 
祇受姚黄一著先，兒家元在郡西偏。解殘珠佩迎新見，尋得金鐶依舊圓。一過馨香猶半日，再來期約本明年。向人自有凌雲意，不羨城南尺五天。
依韵和再開芍藥十六首  其五 陸佃 
市井初傳爲一空，直疑伊洛謾當中。別承仙掌非時露，剩占薰弦幾日風。自愧霜髭難更黑，誰憐粉面不長紅。豈惟畫史愁傳貌，兼使詩人費盡功。
依韵和再開芍藥十六首  其六 陸佃 
一番風信作花先，未必春工會黨偏。玉杵買來容再睹，金釵分與却重圓。幾回衆裏知誰似，一墮人間有幾年。我是玉皇香案吏，可能相與便朝天。
依韵和再開芍藥十六首  其七 陸佃 
十方生滅盡虛空，往往看花似醉中。再見傾城彌愛日，一聞絕代競趨風。不知世逐仙棋換，未免身歸爝火紅。自斷此生真夢幻，直須成佛是殊功。
依韵和再開芍藥十六首  其八 陸佃 
牡丹猶自欲推先，傳語諸花莫恨偏。淚眼始看金谷墜，指環尋伴玉簫圓。此身那復思前事，半面猶應記往年。畢竟得歸歸甚處，玉樓深在九重天。
依韵和再開芍藥十六首  其九 陸佃 
誰言見慣是司空，舊說揚州未必中。可是兩三千處月，能如二十五般風。依稀仙帳魂今返，遭遇神針肉更紅。却得蓬蒿遮蔽力，便教重見太平功。
依韵和再開芍藥十六首  其一○ 陸佃 
詩成贏得錦袍先，自是高才遣將偏。稀遇仙丹時下熟，荐驚神女夢中圓。丹梯直上三千級，間氣于今五百年。爲報百花休暗恨，便開三度也由天。
依韵和再開芍藥十六首  其一一 陸佃 
春歸岑寂厭書空，頼爾相陪酒屢中。未必前身非叔子，不應後至似防風。賭留坐客排雙陸，借與都人畫二紅。須信年芳有虛發，莫教楊柳誤前功。
依韵和再開芍藥十六首  其一二 陸佃 
阿誰蓮步擬攙先，相見從他次數偏。曾學駐顔知藥喜，免教渝約問蓍圓。春風省識非平日，昏霧中看類老年。聞說上林今更好，一如堯禹舊時天。
依韵和再開芍藥十六首  其一三 陸佃 
來時賓客正談空，更值僧齋飯一中。便擬商量歸慧日，豫傳消息與香風。夏蠶三葉空餘綠，秋木重花祇浪紅。惟有此花花與子，兩曾相見是神功。
依韵和再開芍藥十六首  其一四 陸佃 
姿貌新來勝日先，託根何事得州偏。起將玉骨靈符異，分出金身覺性圓。如不能言常竟日，似曾相識是今年。也應解笑山茶晚，長占東南小雪天。
依韵和再開芍藥十六首  其一五 陸佃 
諸縣豐登獄屢空，珍祥如欲助升中。不妨故故留連月，未到頻頻惱亂風。向上鬰葱佳氣紫，現前圓滿報身紅。自今長許汾陽醉，內外曾無緦少功。
依韵和再開芍藥十六首  其一六 陸佃 
發居衆後摘居先，玉色無端稟賦偏。華表却歸仙夢遠，寶陀重現瑞光圓。少師花譜三千字，吏部春詩二百年。兩處偶然渾忘却，不須惆悵對炎天。
依韵和雙頭芍藥十六首  其一 陸佃 
品格由來自出羣，就中相並轉驚人。且同藥使求民瘼，終與花王秉國均。李廣無雙空自老，崔徽有兩竟誰真。因君翦寄和詩看，始信人間別有春。
依韵和雙頭芍藥十六首  其二 陸佃 
怕草侵陵爲翦除，新詩應笑病尚書。瀟湘烟水愁相對，巫峽雲山欲獨居。有客彈冠連茹進，誰家高髻合歡梳。年來太守雖加老，爲爾情懷亦自如。
依韵和雙頭芍藥十六首  其三 陸佃 
不與尋常草木羣，看來端的好予人。神仙比並容顔似，姊妹推排次第均。浮薄未應隨世態，靚妝渾似任天真。得他和氣知多少，占盡河陽一縣春。
依韵和雙頭芍藥十六首  其四 陸佃 
曾與宮花傍玉除，芳名消得用金書。已教莊蝶雙雙引，更伴台星兩兩居。官樣自應能笑語，家常誰欲傚妝梳。大都好物難摹寫，未信屏風畫得如。
依韵和雙頭芍藥十六首  其五 陸佃 
白也雖云思不羣，賦君猶有調高人。更相汲引風流在，各自芳菲雨露均。因藥封王誰是假，與花爲后自應真。思量消得黄金屋，回首戎葵也是春。
依韵和雙頭芍藥十六首  其六 陸佃 
誰捋花譜更刪除，妙品須教末上書。未必楚王曾夢見，祇應青女解孀居。行雲莫向中問度，新月纔成一半梳。若使覺王今識汝，蓮花寧復並真如。
依韵和雙頭芍藥十六首  其七 陸佃 
並驂鸞鶴下珍羣，爲愛詩人不避人。半醉奈何非李白，獨醒愁殺是靈均。空花在處黏成妄，草木何時鍊得真。顧我無心爭彼此，即今開落任青春。
依韵和雙頭芍藥十六首  其八 陸佃 
盡日經營對廣除，旁邊奴婢亦詩書。俱飛蛺蜨渾相學，共戲鞦韆祇並居。說著定應成膾炙，買栽真是置篦梳。更嫌病眼無憑據，細看元來玉不如。
依韵和雙頭芍藥十六首  其九 陸佃 
一經瞻顧遂空羣，疑是同時解佩人。曾對絲綸當禁掖，終隨弦誦到成均。有如一夢邯鄲假，未始相離渾沌真。可怪滿城尋國艷，不知花在此中春。
依韵和雙頭芍藥十六首  其一○ 陸佃 
玉顔高並向階除，靜笑寒藤學草書。未信東君無職事，不慚西子是鄰居。曾教王母藏青鳥，擬問嫦娥借玉梳。尊得花王威勢重，也應知慕藺相如。
依韵和雙頭芍藥十六首  其一一 陸佃  西湖
共拋花縣暫離羣，聊伴西湖地主人。艷粉兩應歸藻繪，香泥俱合在陶均。雄風爲借吹噓力，雌霓叨蒙激賞真。移在洞天深處種，與誰同見八千春。
依韵和雙頭芍藥十六首  其一二 陸佃 
幾時詩債許蠲除，直待金雞放赦書。神峽自來雲一片，仙山多是玉羣居。祇緣貌類欣臨鏡，却爲情親忘見梳。不怕飛泥侵妙質，吾家斤斧正風如。
依韵和雙頭芍藥十六首  其一三 陸佃 
神仙流品信難羣，絕似人間兩麗人。暫得借觀猶占久，便教偷戴也分均。祇邀竹葉相爲伴，更對菱花自寫真。開向夏天緣底事，算來多是不宜春。
依韵和雙頭芍藥十六首  其一四 陸佃 
桃茢無堪謾祓除，芭蕉何事倒抽書。鳳凰騎罷猶輕舉，烏鵲橋成得燕居。抵死勸持雕玉盞，象生描在鏤金梳。當時若使閼氏見，未怕平城刻得如。
依韵和雙頭芍藥十六首  其一五 陸佃 
晚菘早韭謾連羣，過眼終無愛惜人。照日舞鸞情款曲，趁風飛燕勢停均。名歸本草千方祕，職在司花一命真。回首鳳凰城闕下，倩誰移與後園春。
依韵和雙頭芍藥十六首  其一六 陸佃 
曾伴長楊草詔除，信知長合在中書。暫違紫袖雙瞻立，聊伴紅裙一餉居。小子正狂心已醉，老奴猶愛髮方梳。故應此戰今須解，兵法曾教避不如。
依韵和門下呂相公從駕視學 陸佃 
纁帛升龍日月章，平明鸞輅幸膠庠。侍臣獨恨身千里，邸報空看字數行。故事一遵皇考廟，餘波仍及武成王。誰知玉尺橫經處，猶是當時舊講堂。
依韵和趙令畤三首  其一 陸佃 
百步廳邊放兩衙，夜深燈火見人家。提壺勸我教沽酒，鸜鵒逢君要點茶。舞得六幺除是柳，啼消紅粉奈何花。使君被爾牽詩思，可是無心憶浣紗。
依韵和趙令畤三首  其二 陸佃  西湖
鳥排行陣樹排衙，且喜西湖屬當家。揚子已無騎鶴事，會稽惟有臥龍茶。未妨春帝常爲帝，須信名花始是花。更住一年方五十，不應情味薄于紗。
依韵和趙令畤三首  其三 陸佃 
方朔無端溺殿衙，得州仍是地仙家。海紅謾與陪尊酒，淮白猶堪當分茶。夜靜青天十分月，春深平地尺餘花。誰將園裏新蜂蜨，織就佳人護項紗。
依韵和趙令畤 陸佃 
爭標才氣兩相高，不獨詩豪酒亦豪。戰得蟻酣成後殿，探知龍睡遇先逃。曾于寶月求斤斧，欲以春風代翦刀。他日若稱詩宰相，定應先後秉鈞陶。
依韵和田虎通判兼呈品防簽判四首  其一 陸佃 
楚尾秦頭俗久移，豐穰仍值太平時。渚花盡日臨書幌，潭菊如今在酒巵。十里麝香行驛近，三竿紅日坐廳遲。愛君古錦囊中句，不負文忠國士知。
依韵和田虎通判兼呈品防簽判四首  其二 陸佃 
冉冉年光逐閏移，廳閒賓客坐多時。主恩未報空持橐，軍政無妨數舉巵。潘鬢雪霜何太早，傅巖霖雨不應遲。頷珠竟被君探得，正值驪龍睡不知。
依韵和田虎通判兼呈品防簽判四首  其三 陸佃 
劇談終日少文移，幕府新開盛一時。羊酪未妨留灌頂，蟹螯何苦負操巵。詩成醉裏遺忘易，思發花前屬和遲。更許此生剛節在，祇應惟有歲寒知。
依韵和田虎通判兼呈品防簽判四首  其四 陸佃 
春花秋葉兩推移，未有涓塵補聖時。新識豹胎休負鼎，舊成蛇足謾持巵。山如水墨屏間見，日向棋盤子上遲。便使北歸應念此，白鷗黄鳥盡相知。
用田倅韵答孫勉教授二首  其一 陸佃 
淺紅深紫旋教移，直待開無空闕時。花十八中看蹋鞠，玉東西外聽揚巵。笙歌船舫天圍合，燈火樓臺月上遲。顧我若非鄉曲遠，定應長占此州知。
用田倅韵答孫勉教授二首  其二 陸佃 
造化從他密密移，聰明非復似前時。暫披金甲爲儒將，曾燕珠宮對玉巵。一日看回花恨疾，三年生就葉嫌遲。慇懃爲訪春消息，頼有羹梅探得知。
用前韵答謝推官 陸佃 
小立桑陰尚未移，便如相識已多時。鋸沙我就玉界尺，點礫君成金屈巵。靈運自應爲佛早，退之今恨學仙遲。當年江左堂前燕，却又飛來未可知。
依韵和趙令畤 陸佃 
無事何妨數命賓，一湖清境是西鄰。栽花要與春爲主，對酒瞋將目借人。詩就彩牋斜卷玉，舞餘花碗倒垂銀。由來景物常無價，謾道錢多會有神。
和朱昇朝奉 陸佃 
湖上尋常日一臨，年華無用苦相侵。夢隨蝴蝶悠悠覺，日待蟾蜍款款沈。醉裏笙歌傳盞疾，壺中天地著花深。回瞻象闕恩難報，願盡平生一寸心。
答張朝奉四首  其一 陸佃 
赤松居處近州衙，況復詩情是作家。收得夕陽歸老境，破除春睡有新茶。年華一任隨流水，世事多應似落花。却笑宦游閒不得，塵埃昏盡幞頭紗。
答張朝奉四首  其二 陸佃 
誰將兩制比三衙，千騎猶如布素家。何日龍巾容吐酒，而今紗帽自煎茶。十年膠柱空調瑟，三月羹梅始見花。醉裏不知身在此，夢魂猶傍御袍紗。
答張朝奉四首  其三 陸佃 
押了文書坐了衙，尋常行過祇如家。苦無公事妨携酒，頼有詩情得試茶。便到五更猶有月，算來一日可無花。垂綸更作輕鷗伴，坐看寒汀學縐紗。
答張朝奉四首  其四 陸佃 
門鎖尋常付守衙，穿湖曾不礙民家。慣看妙舞資豪飲，生怕清歌送好茶。山盍飛來圍著水，春休歸去带將花。從教魏紫姚黄下，也合翬衣裏素紗。
依韵和孫勉教授菊花 陸佃 
芳叢宜密不宜疏，何事瓊花祇一株。苦勸白衣成酩酊，儘饒紅粉插茱萸。定應青帝稀曾見，端的黄金似得無。便擬栽培伴桃李，盡移春色入洪爐。
依韵和李元中兼寄伯時二首  其一 陸佃 
龍眠三李晦聲塵，長望淮壖與海濱。自古市朝成底事，即今猿鶴伴他人。細思南陌東阡月，大勝千門萬戶春。可惜欲歸歸未得，不知家釀爲誰醇。
依韵和李元中兼寄伯時二首  其二 陸佃 
五丈河邊避俗塵，閉門情味似漳濱。拋離鵲渚今三歲，成就華嚴祇兩人。貧裏有時求得玉，老來無可奈何春。平生共學王丞相，更覺荀揚未盡醇。
依韵和毅夫即事五首  其一 陸佃 
昨日紅裳伴燕游，渚花爭好草爭柔。依稀黄鳥渾相識，期刻青山卒未休。風似去年搴翠幕，雨分明日與芳洲。即今太守無佳句，空愧當時宋采侯。
依韵和毅夫即事五首  其二 陸佃 
却笑元宵是夜游，金針穿石綵絲柔。萱堂帳幄閒仍出，幕府文書了即休。顧我寶珠連合浦，愛君仙果滿瀛洲。誰知並轡聊同俗，拜後如今有魯侯。
依韵和毅夫即事五首  其三 陸佃 
平明一雨阻重游，風縐前溪綠謾柔。况已上元連夜出，不如寒食看春休。弄珠灘漲平侵岸，摸石江深抹盡洲。自是苦陰無意思，莫將潮信枉陽侯。
依韵和毅夫即事五首  其四 陸佃 
十年京洛從宸游，得郡終難繞指柔。廬舍昔希三肯顧，亭臺今負四宜休。何人正在芙蓉島，有客空吟杜若洲。爲問西街孔君子，設監那得似諸侯。
依韵和毅夫即事五首  其五 陸佃 
謝安携妓是清游，玉瑩金尊十指柔。桃自三千年結子，鼇于六萬歲更休。猿啼謾想黄牛峽，鳳去空傳白鷺洲。我若他年封萬戶，祇來穰下作穰侯。
依韵和毅夫百花洲新橋 陸佃 
省中何必就尚書，且向新橋一振裾。嬌女頃嫌撐小艇，偏親今喜度安輿。假饒跨鯉終難學，除却垂虹盡不如。從此使衙烏亦好，豈無遺愛在胥餘。
答毅夫遺橘株之什三首  其一 陸佃 
平生希慕范萊蕪，恥把耕耘一問奴。碑較智愚能幾里，樹爭貧富沒多株。報之瓊玖如投李，遺以珩璜恍弋鳬。傳語小城休負固，元侯今後不言無。
答毅夫遺橘株之什三首  其二 陸佃 
亭榭新修道不蕪，豐年焉用橘千奴。請教青帝留三月，擬就嫦娥乞一株。種玉水田飛白鷺，泳珠風檻對沈鳬。便難圖畫猶爭看，定是京西一路無。
答毅夫遺橘株之什三首  其三 陸佃 
曾因書史翦繁蕪，更與花王置木奴。藍舊出師青萬頃，竹新齊母綠千株。睡餘枕簟屏開鳳，飲盡尊罍勺用鳬。一種梧桐亦遭遇，翦封終愧內虛無。
和毅夫倒用無字韵春詩四首  其一 陸佃 
皇家寶歷萬年餘，禮貌羣臣自古無。龍馬已陪阿閣鳳，鼎湖猶想裕陵鳬。劉郎莫恨桃千樹，匠伯應憐櫟一株。猶喜後來門戶在，小兒能賦崑崙奴。
和毅夫倒用無字韵春詩四首  其二 陸佃 
一別勾芒僅歲餘，不知今度老顔無。管人憂喜何如鵲，與世浮沈可奈鳬。擬看笏頭花四朵，更栽槐面樹三株。若教上番成新竹，須戒人家婢與奴。
和毅夫倒用無字韵春詩四首  其三 陸佃 
附庸新又進於餘，欲共南鄰鬭有無。橫列谿山埋積雪，臥開桃李映新鳬。擬舂玉臼丹千杵，更種金鎚麥一株。從此有人殽亦有，不煩公帑與官奴。
和毅夫倒用無字韵春詩四首  其四 陸佃 
公錢雖少俸錢餘，明日如今作會無。況有鼈裙勝膾鯉，豈無鵝掌代蒸鳬。慶歸子舍芝三秀，官入卿曹棘九株。聞說麗人推不去，愛才何止十年奴。
和毅夫病目三首  其一 陸佃 
使君詩思謾雕肝，安得頭風與阿瞞。然艾爲誰甘受痛，看花緣此負追歡。通天犀带應憐瘦，雲母屏風尚畏寒。何日長安同一醉，擬教歌舞衒華丹。
和毅夫病目三首  其二 陸佃 
詩戰空懷壯士肝，未容旃旆累祁瞞。並遊曾許花含笑，孤憤今慚樹合歡。五朵謾將春色寄，二篇還伴夜光寒。憑君休造斑貓毒，且向三田養就丹。
和毅夫病目三首  其三 陸佃 
報君平日願輸肝，常笑飛蝗累李瞞。一雨固宜知上德，是花猶可盡君歡。孤根自識恩波煖，老健誰爭氣候寒。從此憂民免髭白，却疑甘澤是金丹。
依韵和毅夫兒病 陸佃 
二毛蕭索未應羞，謾說初懷弄瓦憂。珠母光芒今吐月，豹駒才氣已窺牛。自知陰德仙能學，誰有靈符鬼可囚。早晚病除聞藥喜，與君詩酒共清遊。
易守建業毅夫有詩贈別次韵五首  其一 陸佃 
太守無堪久借留，君王恩禮與昇州。親輿自可時來往，漁唱猶能數獻酬。風色得經揚子渡，月明知在海棠洲。北山楷木今成列，獨傍師門想見丘。
易守建業毅夫有詩贈別次韵五首  其二 陸佃 
凌晨寒日弄輝輝，我旆東來子旆西。對此銷魂兩無語，恨初相遇一何稽。梅花可惜空隨驛，鷗鳥多應不下溪。猶有往來魚與雁，好將詩什當書題。
易守建業毅夫有詩贈別次韵五首  其三 陸佃 
紫案焚香拜敕黄，無因久借蓋公堂。不堪落日離魂斷，頼有薰風引夢長。吹律漸知寒谷暖，賣漿曾值暑天凉。他年果若成功去，乞取南陽作鄧王。
易守建業毅夫有詩贈別次韵五首  其四 陸佃 
春渚秋潭不可尋，回頭城郭礙高林。但知自白三分鬢，更與誰論一寸心。紅粉淚痕消片玉，故人情分重千金。臨岐不忍醒時別，一任玻瓈酒盞深。
易守建業毅夫有詩贈別次韵五首  其五 陸佃 
誰信金陵刺史腸，曾懷珠玉夜光芒。一塵侍從才雖短，雙奉君親日更長。得郡免營三釜粟，過都容捧萬年觴。遙知南北相望處，風在檀欒月在棠。
依韵和徐大夫鳳凰池九首  其一 陸佃 
借山樓小已新奇，更近東邊得鳳池。一日未嘗無客過，百年今始有人知。舞餘裙带雙垂綠，詩就珊瑚半露枝。爲問鵷雛歸得未，虛來阿閣已多時。
依韵和徐大夫鳳凰池九首  其二 陸佃 
使君年老强搜奇，來傍吟窗擁被池。明月清風初未覺，白鷗黄鳥舊相知。水通河漢無多地，鳳在梧桐第幾枝。好是與民同此樂，豐穰仍值太平時。
依韵和徐大夫鳳凰池九首  其三 陸佃 
池就臺成竟大奇，畫堂新燕亦差池。人非楊柳看來瘦，春有梅花探得知。華髮漸驚强半白，素娥曾與第三枝。海邦莫道無賓客，冠蓋如今盛一時。
依韵和徐大夫鳳凰池九首  其四 陸佃 
東君著力信神奇，桃李中間水滿池。定是祇教淮甸有，若爲長得泰州知。行藏正倚樓千尺，勳業初橫草一枝。投老尚堪驅使在，問春何似少年時。
依韵和徐大夫鳳凰池九首  其五 陸佃 
公事稀疏已自奇，那堪園更勝舒池。誘將醉尹來無數，禁得詩人瘦不知。蝶夢幾隨蝴蝶遠，鳳雛仍在鳳凰枝。賞心樂事知多少，雪月風花是四時。
依韵和徐大夫鳳凰池九首  其六 陸佃 
平生仕宦不求奇，誰怕他人奪我池。地勝更無塵可到，天陰惟有病先知。從教寶塔來當面，消得雲樓爲折枝。看取鶠堂何似好，夜深歌管月明時。
依韵和徐大夫鳳凰池九首  其七 陸佃 
老懶由來怕立奇，偶然尋得舊家池。一州祇此爲無及，累政因何盡不知。歌吹徹雲城百尺，樓臺侵夜火千枝。憑誰爲報鶑花道，一日須來十二時。
依韵和徐大夫鳳凰池九首  其八 陸佃 
彷彿華胥一夢奇，斬新樓閣舊城池。夜深猶有人家看，晝寢惟應燕子知。疏雨有時三兩點，好花何啻萬餘枝。諸公若肯相追逐，趁取春風爛漫時。
依韵和徐大夫鳳凰池九首  其九 陸佃 
恰似蒲萄水亦奇，遊人多似後園池。壺中日在歸前落，醉裏詩成醒後知。芳徑綽開楊柳樹，小牆闌出杏花枝。老拳毒手渾相若，望立降旗是幾時。
朝散 陸佃 
使君竟亦不能奇，頼有詩翁壯觀池。二百年來無此作，兩三人外有誰知。魚應變化垂天翼，鵲不經營墮地枝。况復鳳毛如得鳳，古來遭遇或同時。
依韵和張椿 陸佃 
一年三十有餘旬，最愛韶華是令辰。坐久落花深一尺，睡餘淺粉看重勻。況當諸縣無公事，且與雲樓作主人。今日與君俱白髮，看花情味尚青春。
依韵和查朝散贈新恩先輩 陸佃 
收得宮花上带春，綠袍仍共草爭新。發揚杜老詩無敵，蓋覆吳侯政不神。平地彩雲看接武，一天明月負垂綸。怪來瀕海多儒士，龍閣從來是里人。
依韵和徐大夫 陸佃 
朱絲同直水同清，紅袖何妨當使令。可惜去年他處看，不知今夜幾州明。年華老去知無補，眉嫵初閒似有情。且向雲樓拌共醉，儘他燈火暮禽驚。
中秋微陰 陸佃 
年年月色是中秋，莫爲今宵海上樓。要得長圓真妄意，放教微暗亦良籌。步金磚上顔仍好，頹玉山前德盡柔。生怪嫦娥苦羞澀，都緣瞋不强公遊。
中秋用別韵答張椿兼呈徐瓘 陸佃 
偶被微雲掩素娥，昏昏如似隔輕羅。祇應夢裏朦朧慣，可是秋來淡薄多。捨此豈無珠可玩，學渠猶有扇能歌。會須明夜分明在，況有詩人爲琢磨。
依韵和查許國二首  其一 陸佃 
重淵誰道探珠難，恰值驪龍睡重間。工部藩籬今夢草，司空門館舊銜環。心腸何啻吞雲夢，身手猶堪擘華山。況有舊家仙桂在，姮娥留著待君攀。
依韵和查許國二首  其二 陸佃 
誰作明堂一柱看，謫官猶詿罪中間。名成何必頻看鏡，道在終須得賜環。一片靈臺江上月，七株仙果海中山。回頭爲報姮娥道，擬把高枝次第攀。
寄龔深之曾子開 陸佃 
先生官冷久京華，衣有塵埃飯有沙。半夜尚聞親舊草，一春長是負新花。兩龔清潔推君子，二陸文章屬當家。更憶巷南曾學士，坐將盤誥解聱牙。
依韵和查許國梅花六首  其一 陸佃 
臘月狐裘尚御黄，靚妝先了爲誰忙。與春不足都緣淡，教雪難知祇爲香。曾擁旌旗聞鼓角，終隨彝鼎見烝嘗。少陵頼爾牽詩思，得向詩中號帝王。
依韵和查許國梅花六首  其二 陸佃 
水天清淺月昏黄，傳語諸花未要忙。詞客盡應相識早，玉人誰有自然香。祇承雨露尤消得，況乃冰霜已備嘗。未用夜寒吹玉笛，切須丁囑與寧王。
依韵和查許國梅花六首  其三 陸佃 
平日栽培土盡黄，看來人自有閒忙。池臺直下疏疏影，簾箔中間淡淡香。命說夢魂猶未破，說湯滋味得先嘗。憑誰爲訪桃花浪，何路能酬百谷王。
依韵和查許國梅花六首  其四 陸佃 
妝閣無端畫月黄，見他閒淡轉蒼忙。隴頭惆悵經年別，衣上慇懃盡日香。期刻莫將蓬鬢插，思量消得瓠犀嘗。若教梵竺諸天有，何必龍華引象王。
依韵和查許國梅花六首  其五 陸佃 
北窗高臥識羲黄，靜看東君職事忙。短帽上垂年少事，浄瓶中養月餘香。鏡鸞羞愧臨梳裹，鹽虎推先在饗嘗。試問古來誰可伴，風流東晉有諸王。
依韵和查許國梅花六首  其六 陸佃 
共月新成牓字黄，使君霜鬢未須忙。春前臘後千回顧，天上人間一分香。莊子夢魂休道識，太公牙齒要須嘗。論功縱在姚黄下，果子花中合是王。
依韵和許安石 陸佃 
風和鵲喜就中靈，忽報軒車到驛亭。解得禮經歸指掌，弄成詩筆勝丹青。早年花萼光原隰，今日芝蘭滿戶庭。聞說龍州佳闕近，蜀人先已望流星。
從駕幸龍德宮 陸佃 
玉鎖晨開厚載門，人家隨處著彫輪。潜龍宮邸來惟舊，復辟簾幃卷尚新。深巷盡言窺日月，麤官難得後埃塵。戴恩自覺丘山重，願放鼇更六萬春。
天寧節口號 陸佃 
九天宮闕五雲新，共向中間望紫宸。几杖一千年父老，衣冠三萬里君臣。瀨鄉老子如今檜，蒙縣莊生上古椿。就祝聖君千萬歲，過于天上壽星辰。
寄彥猷閣老某前歲奉使還領揚州今彥猷亦自境外歸得姑蘇 陸佃 
相望持節出盧龍，繼踵分符別紫宮。汲黯雖嫌棄爲郡，袁絲應憚久居中。文章不見于時益，出處何知與子同。紅藥萬株天下絕，謝公來肯醉薰風。
和周邠朝奉 陸佃 
相見還如潁水濱，不應衰邁久風塵。幾回醉裏成狂客，一向詩中作貴人。故國生涯元自薄，老來情分剩相親。薦賢況有諸公在，早晚除書下玉宸。
新橋 陸佃 
碧光新近跨長橋，免使遊人隔岸招。想像蓬瀛今彷彿，丁寧風雨莫漂摇。少浮蛟蜃平生氣，纔露虹霓一半腰。明月滿天天似水，直疑霄漢路非遙。
題周中散至樂堂 陸佃 
一瓢到底勝珠玉，萬籟由來當管弦。盡日海鷗陪燕坐，有時溪柳伴閒眠。不知萱草憂何事，今見蟠桃定幾年。回首真人足官府，劉安何苦要升天。
丞相荆公挽歌詞 陸佃 
慣識無心有海鷗，行藏須向古人求。皋陶一死隨神禹，孟子平生學聖丘。雕篹想陪清廟食，玉杯應從裕陵遊。遙瞻舊館知難報，絳帳橫經二十秋。
呂申公挽歌詞 陸佃 
家世從來聳具瞻，平生僚友憚方嚴。挂閒麈尾清談罕，傅盡龍髭老病添。共惜一朝埋玉樹，正當雙日下珠簾。自慚曾借風雷便，初與魚龍出滯淹。
韓康公挽歌詞三首  其一 陸佃 
熙寧初見築隄沙，曾與千官聽白麻。常棣行中排宰相，梧桐名上識韓家。平生事業留青史，一夜塵埃暗碧紗。聞說手栽桃李在，春來應有萬株花。
韓康公挽歌詞三首  其二 陸佃 
三台光耀紫微中，康國仍兼萬戶封。有子晨昏長侍膳，誰家兄弟盡登庸。非關庚日曾占鵩，自是辰年併值龍。他日凌烟求繪匠，願憑丹筆爲形容。
韓康公挽歌詞三首  其三 陸佃 
龍虎常瞻牓上名，識公初向鳳凰城。三千賓客知毛遂，五百人家待晏嬰。擬看玉書容拔宅，安知金鼎誤垂成。後園履迹今蕪沒，惟有清風伴月明。
呂尚書挽歌詞 陸佃 
禍患相仍涕淚頻，司空墳上草猶新。鶺鴒花萼空餘子，龍馬圖書併失人。遍歷名藩今始老，長如寒士本非貧。如何一日埋金碗，獨向清時不秉鈞。
蹇翁待制挽歌詞 陸佃 
仕宦聲名四十年，歸心日夜望林泉。文移竟負登山屐，牋記空隨過海船。花塢夕陽今逝矣，錦江春色謾依然。傳家況有珠璣在，會向人間月夜圓。
程給事挽歌詞 陸佃 
桃花墳塢土新乾，歎息高才又玉棺。竟逐兩翁談笑盡，空留三老畫圖看。異書會見傳吳市，妙斲何知失郢墁。聞說錦囊佳句在，光芒猶伴夜珠寒。
王聖美學士挽歌詞 陸佃 
使君政事與文章，憂患平生亦備嘗。資善故人今白髮，邯鄲一夢已黄粱。田園倚仗千株橘，花萼飄零一樹棠。聞說異書奇字在，不妨分付與諸郎。
魏國太夫人陳氏挽歌詞 陸佃 
門戶同歸太史評，傳芳消息在瑶瓊。鳳銜誥詔從夫貴，龍負圖書識父清。金鴨火銷香自遠，玉匳珠在月空明。也知欲向華胥問，炊盡黄粱夢不成。
送李劭縣令 陸佃 
長官衫色暗，玉雪久甘貧。爲問江西月，如君有幾人。
悼亡二首  其一 陸佃 
門巷雨蕭蕭，黄昏掩寂寥。曲終人不見，花落夢無聊。
悼亡二首  其二 陸佃 
燈火夜寥寥，殘香不可招。朱扉寒半掩，金鴨煖全消。
詠史 陸佃 
珠履三千兩，金椎四十斤。阿誰知狗盜，却解脫田文。
景德寺考試秋日即事四首  其一 陸佃 
朝來爽氣雨初乾，喬木陰陰鎖晝寒。深院下簾風不動，夕陽幽鳥傍闌干。
景德寺考試秋日即事四首  其二 陸佃 
秋聲一夜滿長安，密雨疏風次第寒。幽草落花歸思亂，寂寥終日倚闌干。
景德寺考試秋日即事四首  其三 陸佃 
西風吹縐一池秋，故殿疏簾半上鈎。滿眼夕陽歸未得，菊花桐葉伴人愁。
景德寺考試秋日即事四首  其四 陸佃 
看盡斜陽夕未還，夜天如水斷雲閒。玉樓咫尺無人去，月上珠簾第幾間。
又景德再考試秋日即事 陸佃 
重來時節又秋深，黄菊香中一炷沈。渾覺去年無限恨，物華人意總如今。
試院夜雨思秦叔仲至呈信道 陸佃 
秋聲秋色總無聊，千里相思鬢欲凋。獨遶曲廊花院閉，夜深燈火雨蕭蕭。
依韵和程給事贈法雲長老重喜 陸佃 
識字如今尚未深，掃廊才悟便能吟。法雲香火修行久，夜半潮聲避梵音。
送俞括知貢州 陸佃 
太守官清著破衫，祇應泉水誤名貪。遙知雁足書難到，州在衡陽盡近南。
悼亡八首  其一 陸佃 
索寞還尋靜處行，物華如舊歲華更。綠槐蒼檜曾相識，想見英雄訝瘦生。
悼亡八首  其二 陸佃 
深炷爐香淺點茶，午庭愁寂下寒鴉。佳人仙去無消息，腸斷春風一院花。
悼亡八首  其三 陸佃 
雪消姑射豐肌盡，雲入陽臺短夢頻。可惜舞衣猶粉黛，不堪歌扇已埃塵。
悼亡八首  其四 陸佃 
春遠落花隨水盡，夜深明月向人圓。崑崙欲使知無路，仙苑分明隔洞天。
悼亡八首  其五 陸佃 
風月相望也不多，祇應清淺隔天河。欲憑烏鵲傳消息，一度逢秋一度過。
悼亡八首  其六 陸佃 
忽地輕紅四散飛，尋常春色未應稀。東風大是無情思，吹落餘香便不歸。
悼亡八首  其七 陸佃 
百花流轉逐浮萍，柔質那堪殞妙齡。畫手若能圖列女，玉顔應許上丹青。
悼亡八首  其八 陸佃 
淡紅濃紫總銷魂，春恨無人可共論。徙倚暮寒襟袖薄，落花門巷月黄昏。
題李門下江行初雪圖二首  其一 陸佃 
漁翁披得一漁蓑，物色雖幽奈冷何。長怪高宗問霖雨，元來黔首要中和。
題李門下江行初雪圖二首  其二 陸佃 
須知元化仗丹青，移得滄江在畫屏。看取乾坤一般色，可憐長短謾相形。
題王允中至樂堂 陸佃 
顔巷雖貧樂有餘，簞瓢終不換金珠。長安大第連雲起，還有君家此樂無。
傳神詩 陸佃 
富貴從來我自知，商巖霖雨偶愆期。祇應鬚鬢年來改，不及高宗夢裏時。
送陳初道錄 陸佃 
巉巖瘦骨欲成金，雲鎖三茅洞府深。莫遣桃花流水出，等閒應被客相尋。
贈別吳興太守中父學士 陸佃 
蓬山仙子任天真，乞領南麾奏疏頻。金鎖闕邊辭黼座，水晶宮裏約朱輪。公庭事簡煩丞掾，齋閣詩多泣鬼神。莫爲行春戀苕霅，鑾坡揮筆待詞臣。
句  其一 陸佃 
輅從元朔朝時破，花是高秋宴後萎。
句  其二 陸佃 
潤色聖猷雙孔子，調燮元化兩周公。
句 高遵惠 
上林供王宴，聖母賜金錢。
遊九仙閣 傅楫 
偶有尋真興，携琴扣竹關。巖頭青嶂合，洞口白雲閒。火伏丹猶濕，棋殘局已斑。遊人迷去路，疑是霍童山。
次祥卿焦山韵 翟思 
窗影江光四面開，虛空無處得生埃。依依山頂雲飛去，隠隠海門潮上來。噴雪浪搥藏鶴塚，落花風掃煉丹臺。吸江亭上多時坐，誰信茶甌勝酒杯。
次董野迂焦山韵 翟思 
四面江光不住塵，中流擁護有波神。畫家點染圖多贋，詩老形容語最真。丹井泉來冰熨齒，石床雲臥浪摇身。碧桃灣裏花狼藉，一夜狂風斷送春。
登華頂峰 馬珹 
遊山須覽勝，八百里天台。若不登華頂，渾如不到來。
遺偈 儼和尚 
四大之身，水月空雲。一輪湛湛，廓落乾坤。
再遊太虛觀 安惇 
昔年游歷訪霓旌，多謝仙師數里迎。今日重來知有意，此身應不爲公卿。
夢游仙館 安惇 
夢游仙館逢真侶，爲說生前與此身。本是富陵朱隠士，暫來人世秉陶鈞。
滌慮軒 虞策 
禪翁自說逢迎懶，向此開軒最所宜。地僻風塵非我事，夜深水月幾人知。沈觀萬境皆無物，笑指三乘亦有爲。行客暫來良自省，不堪勤瘁鬢成絲。
句 李時亭 
石柱虹梁勢入雲，玉鸞金鳳鎖絲綸。
羅漢閣煎茶應供 劉珵 
寶爐香散曉烟寒，凈几供茶遶座看。已愛六花金縷異，更驚三啜翠痕乾。
詠西湖十洲 花嶼 劉珵  西湖
淺深艷冶一枝枝，带露臨風不自持。水上紅雲真縹渺，多才却憶退之詩。
詠西湖十洲 芳草洲 劉珵  西湖
春水池塘空苒苒，長安古道倍依依。爭如綠向芳洲遍，不怨王孫去未歸。
詠西湖十洲 柳汀 劉珵  西湖
江渡隋堤千萬縷，年年折盡最長條。誰知烟雨汀洲晚，閒舞東風拂畫橋。
詠西湖十洲 竹嶼 劉珵  西湖
翠雲摇曳波心起，清影扶疏月際來。結實終期丹鳳至，虛心聊映小桃開。
詠西湖十洲 烟嶼 劉珵  西湖
閒伴曉雲籠淺瀨，半和秋雨羃寒沙。溶溶洩洩拖輕素，遮盡漁蓑與釣槎。
詠西湖十洲 芙蓉洲 劉珵  西湖
翠幄臨流結絳囊，多情長伴菊花芳。誰憐冷落清秋後，能把柔姿獨拒霜。
詠西湖十洲 菊花洲 劉珵  西湖
金蘂含香冒雨開，清無俗格絕塵埃。休嗟不及東籬下，也有幽人載酒來。
詠西湖十洲 月島 劉珵  西湖
衆樂亭前月滿洲，雨餘風靜正中秋。桂華冷射千尋碧，十頃湖光爛不收。
詠西湖十洲 雪汀 劉珵  西湖
六出花輕巧剪裁，瑶林玉砌映南臺。冰澌四面寒光合，疑有飛仙月下來。
詠西湖十洲 松島 劉珵  西湖
恥隨楊柳嬌春色，厭近芙蕖透暗香。直幹凌霜終偃蹇，願爲一柱壯明堂。
題虎丘次蒲章二公韵 劉淑 
衮席頻虛未賜環，遊心暫寄水雲間。霓旌初下姑蘇苑，蠟屐先尋虎踞山。高興不辭溪路險，幽情更羨野僧閑。留連景物慵回首，畫舫寒侵暮角還。
再至新定有感 岑象求 
蜀地吳天各一涯，去來三紀亦云賒。烏龍遶郭儼如舊，白髮滿頭良可嗟。老矣不堪多感慨，使乎何處是光華。周行歷覽猶疑夢，更問庭櫧幾度花。
詠縣廳前古櫧木 岑象求 
三十年前宰一同，朝朝相對此庭中。如今翠葉樛枝好，依舊朱欄戒石東。潘岳河陽花立盡，陶潜彭澤柳隨空。唯君獨負堅剛操，何異靈椿與夏蟲。
滌慮軒 岑象求 
聖人重洗心，君子貴浴德。清心是道場，金仙有遺則。人言我慮不須滌，我謂幾人能滌得。以此息萬緣，以此銷六賊。君不見水觀月觀成道人，盡向此門生妙識。
中巖 岑象求 
瀟洒監城隈，聊驅俗駕回。世塵飛不到，山色翠成堆。
劍門關 岑象求 
當道雙峰闢，凌空萬仞酋。於秦置扃鐍，與蜀作襟喉。
遊定林院 岑象求 
野闊蓮宮迥，樓臺半倚山。地聯巴峽近，門對濮溪灣。柏徑松烟濕，石房雨蘚斑。白雲邀客住，明月伴僧閒。經梵喧譁外，香燈杳靄間。勝遊成邂逅，危搆喜躋攀。世路誠何極，塵心久欲還。輶車正催發，緩步出重關。
藥洲 許彥先 
花藥氛氳海上洲，水中雲影带沙流。直應路與銀潢接，槎客時來犯斗牛。
再遊陽春通真巖 許彥先 
壁倚乾寧碣，龕籠大業僧。七年馳使路，兩躡石梯層。
遊碧落洞二首  其一 許彥先 
崖卷層霄闊，溪穿碧玉橫。銀河一派水，終日瀉天聲。
遊碧落洞二首  其二 許彥先 
玉峰刳不盡，滿室碧琅玕。太始藏靈氣，寥寥五月寒。
南山宣聖廟竊見太守黄公題名有作  其一 許彥先 
千仞巖巖湧白雲，不教紫翠落塵氛。長留雨後凭欄意，堆疊清光伴使君。
南山宣聖廟竊見太守黄公題名有作  其二 許彥先 
數仞環分一徑深，講筵深處暮烟沈。金鈴木舌新揚意，忠孝昭昭剌史心。
湖上十亭 許彥先 
昔年曾看海陽圖，巧狀湖山恐見誣。今日登臨真可愛，畫圖翻覺少工夫。
題舜井斷碑 許彥先 
一千二百餘年外，萬古銷磨不可尋。舜子井泉誰記古，隨人閭巷祇如今。隸書字雜科蟲體，氏爵名存樂石陰。登覽時來醒醉眼，也勝他物在園林。
知府伯常度支宿熙春台輒成拙詩上寄 張紘 
雲藏雨意明還暗，水激溪聲斷復來。恨君不且留千騎，同折巖花對酒杯。
句 郭汝賢 
萬工填巨海，千古作良田。
題迎薰閣 張杲之 
虛閣勢崢嶸，高陵涿鹿城。前瞻青巀嶭，下闞碧澄泓。弊宇隨時去，雕甍不日成。佳蓮供夏景，喬木送秋聲。乳鷺欣雙入，北鴻想萬程。風生舜弦古，月射庾樓清。隠隠分行客，憧憧憫細氓。憑高愁自失，懷遠恨難平。賞縱棋兼酒，吟羞石對瑛。炎蒸登覽者，方愛此嘉名。
賦得同江華令貫之黄兄遊陽華巖一篇 練潜夫 
萬里蒼山麓，陽華古洞天。晨光迎海日，晝暝入溪烟。穴窾蛟龍蟄，峰巉鬼魅鎸。初筵堂半闢，末勢霤孤穿。玉乳垂虛竇，金沙引漫泉。欄危浮絕壁，庋迥跨遙川。隠約燒丹竈，橫斜種玉田。劌桐魚燭燭，撾石鼓鼘鼘。翠羽岩蕉靜，玄幢石桂圓。捫穹藤黝糾，襯步草茵綿。暫止蘇門嘯，來因葉縣仙。籃輿收弱屐，桂檝盪輕舷。勝賞平生興，尋幽最可憐。奇遊陵宇宙，班坐馥蘭荃。谷鳥酤新釀，松風韵古弦。祇應銷永晝，何用蠹塵編。蔣賦初無得，元銘久更妍。留連資曠士，吟詠屬高賢。塵土閑中厭，山林老更便。臨分凉月白，回首正依然。
遊層巖 練潜夫 
朝尋白鵝山，夕次層巖曲。中虛谷窈窕，一水流其腹。澄渟注淵奫，冬夏不盈縮。初疑有神物，毛骨森戚促。魂驚不敢吐，髮膩不敢沐。跨梁怛臨深，矧敢濯余足。聞昔宅祕怪，蒙鴻狀河瀆。黄昏嘷猩鼯，正晝飛蝙蝠。豚肩走巫覡，歌舞神所欲。尋幽到其趾，精爽戒託宿。張公熙寧初，曾是舒幽獨。鎸題百許字，煥爛奪人目。幾呵護守嚴，百魅不敢觸。往往風雨夜，啾啾鬼神哭。乃知正直士，所至即蒙福。往時元次山，今日蔣穎叔。或鑱陽華銘，或刻舜祠錄。與公成三人，萬代仰高躅。因書巖石間，聊用美淇澳。
約東坡遊金山 徐疇 
黯淡灘頭一艇橫，夕陽西下大江平。與君不負平生約，同向金鼇背上行。
連都官祭歌 王莘 
恂好善兮行以躬，完素履兮一初終。化邦鄉兮革姦凶，出爲政兮用其中。三鍾山兮屹穹崇，與公德兮並其隆。豈獨文兮耀幽宮，宜配社兮同勾龍。俾世世兮倣而從，里閭樂兮廉讓風。刑罰措兮年屨豐，慱哉利兮垂無窮。
白雲庵 許仲蔚 
雲本山家物，庵茅相就居。竹扉閒自掩，烟凍冷無餘。嶺上來還去，風前卷復舒。禪僧却應笑，擾擾竟何如。
和許廣淵南山 許仲蔚 
青山疊疊水重重，古道纔容匹馬通。飛鳥自由啼晚照，落花無著趁春風。巖前積靄參差綠，天末餘霞點綴紅。一一廣陵如在眼，詩壇誰敢較豪雄。
杜公井 許仲蔚 
德地見圖牒，神機發杜稜。寇圍炎甚火，壺飲冽於冰。古邑桑田換，靈源鑑面澄。如今風月夕，煮茗詫山僧。
鍊丹井 許仲蔚 
青雲路在天，棄鼎亦徒然。九轉果何物，一泓空舊泉。競知丹可煮，不悟骨非仙。汲引殊無狀，翻尤葛稚川。
放生池 許仲蔚 
唐家舊佛祠，樓閣影參差。魚散不知處，水流無斷時。山光朝暮變，人事古今移。惟有好生德，恩波尚滿池。
百丈山 許仲蔚  长江
勢擎霄漢直，根截亂山兼。雲葉閑鋪地，烟煤潤灑嶺。遠疑題塞雁，高欲篆秋蟾。倒瀉長江水，陶泓未足沾。
葛溪 許仲蔚 
一道碧琉璃，靈源杳不知。寒通鍊丹井，潤接放生池。釣叟相從處，仙翁有到時。徘徊無所見，月艇去猶夷。
廣利廟 許仲蔚 
遺靴存故事，碑斷不知名。老木合雙抱，荒祠間數楹。編民陰有賜，神像凜於生。簫鼓寒溪上，歡呼賀歲成。
碧治寺 許仲蔚 
松竹森森匝四圍，一回來此一忘歸。猿攀東嶺啼寒月，僧指西峰笑落暉。山色雲含牽客思，池光風動射人衣。樂山樂水皆仁智，豈倦驅馳到翠微。
羅隠宅 許仲蔚 
吟魂散何處，舊居荒可嗟。江山間白日，圖籍落誰家。野燒寒煨龦，春風暖自花。詩名蟠不得，埋沒任桑麻。
留題曹娥廟 蕭闢 
屈平以楚死，死濁不死清。伍員以吳死，死暗不死明。死者人所難，一死鴻毛輕。壯哉二子爲，留得不死名。曹娥以父死，年齡童未成。抱屍出洪瀾，非可二子并。二子諫不從，齊秦韓魏征。娥若不之死，父葬鱣與鯨。二子死以介，娥死以孝誠。於今會稽人，事之如事生。娥若生堯時，舜不妻女英。娥若逢孔子，娥名書孝經。娥父若罹辜，豈止爲緹縈。蔡邕不知娥，但愛碑上銘。我來拜祠下，古木寒雲橫。往往大江水，猶作哀哀鳴。安得娥有知，爲我神陰靈。鼓此大江波，注入四瀆平。洗濯天下心，皆行娥所行。
送程給事知越州 陳康民 
五羊城郭一朝新，歸作黄扉侍從臣。暫向天邊辭禁闥，更於江外福吾民。錦衣上冢鄉山曉，熊軾頒條驛路春。不待期年應報政，即看朝覲對嚴宸。
題招提院靜照堂 張賁 
缾錫爲生久，門闌過客疏。於間見真寂，燕坐此清虛。事事皆身外，悠悠度歲餘。如何繁草木，還長舊庭除。
薛嶺 張翥 
衣冠陳氏族，桃李薛公園。場老遺文古，巖僧舊跡存。苔磯荒磧岸，金榜勒瑶琨。已憐松特異，尤喜石能翻。
送王迪夫婦偕隠 劉純臣 
髮如抹漆左參軍，脫去青衫從隠淪。世上更無羈絆事，壺中別有自由身。鼎烹玉兔山前藥，花看金鰲背上春。莫怪少年能决烈，藍田夫婦總登真。
詠周貫 劉純臣 
八十西山作酒仙，麻鞋乳斷布衣穿。形骸一脫塵緣盡，太極光陰不記年。
遊風水洞 許遵 
水洞連風洞，精藍兩洞前。山高易藏日，樹老不知年。板有華宗什，名留少傅篇。烟波門外境，寂寞變桑田。
廬州 許遵 
金鑾失職下蓬瀛，也向淮邊領郡城。堆案簿書爲俗吏，滿樓山色負吟情。廬江地近音塵斷，何遜詩來格調清。未得尊前一開口，可憐心緒獨摇旌。
大雨聯句 程建用 
庭松偃蓋如醉，夏雨凄凉似秋。有客高吟擁鼻，無人共喫饅頭。
大雨聯句 楊咨 
無正文。
賦新繁周表權如詔亭 黎持正 
義教名亭梗概存，要將詩禮及雲孫。當年偶出嚴君意，後日冥符內使言。座釂撥醅披茜綬，人觀新榜駐高軒。汝南盛事誰能得，未獨于公納駟門。
壽傅守 黄革 
來日中元毓寇公，萬年事業一朝同。入陪清切星辰履，出奏循良屏翰功。棣萼一時騰最治，棠陰兩紀繼遺風。陰功數卷書金簡，遐算應須等岱嵩。
東峰亭 劉讀 
黄塵數騎捷書來，嘯入東峰醉倚臺。遙看山川消殺氣，同欣寰宇掃氛埃。當年巖谷碑千字，曠世功名土一抔。有美斯人風烈壯，故亭重葺畫圖開。
下第投荆公 饒竦 
又還垂翅下烟霄，歸指臨川去路遙。二畝荒田須賣却，要錢準備納青苗。
岑崎山 朱素 
小洞隠遙岑，松蘿翠復陰。遊人曾到不，方信白雲深。
頌  其一 陳易 
密坐研窮省細微，到頭須是自忘機。應無祖佛能超越，豈有冤親更順違。歷歷孤明猶認影，巍巍獨步尚披衣。翻嗟會得昭靈者，也道尋師得旨歸。
頌  其二 陳易 
個中端的有誰知，知者歸來到者稀。即見即聞還錯會，離聲離色轉乖違。山青水綠明玄旨，鶴唳猿啼顯妙機。有意覓渠終不遇，無心到處盡逢伊。
遊石所題于軒壁 陳易 
酒吸陽春入肺腸，茶罷清風生肘腋。安知石所洞中人，不是武陵溪上客。
答有需禪師 陳易 
年來多病愛棲禪，寶鑑慵將照醜妍。却憶南湖孤頂月，定回金磬落巖前。
石門歌 釋有需 
吾結草菴蔡溪側，四顧峰巒皆峭壁。石門千仞鎖天津，來者欲登那措足。住此庵中是何緣，不詩不頌亦不禪。饑來苦菜和根煮，疊石爲床困即眠。日照諸峰陰羃羃，負暄孤坐情何適。馴伏珍禽趁不飛，猨猱捫我衣中蝨。閑搘瘦筇六七尺，山行野步扶危力。披雲入草不辭勞，逢人打破修行窟。或停松，或坐石，靜聽溪泉漱鳴玉。源深洞邃來不休，聲聲奏盡無生曲。雜羽流商誰辨的，五音六律徒敲擊。有時乘興上高峰，大笑狂歌天地窄。
寄陳聘君體常 釋有需 
拂石跏趺樹影寬，定回霜月照人寒。此時況味誰知得，寫與秋藤居士看。
遊東禪寺 張某 
好峰飛去後，流出亂雲根。應爲留僧住，□□□□門。
澹山巖 胡奕 
一景曲彎彎，初遺號澹山。崖邊烟草亂，石上雨苔班。客往長時望，僧居永日閑。幾迴將欲去，心只在巖間。
頌 釋重喜 
地爐無火一囊空，雪似楊花落歲窮。乞得苧麻縫破衲，不知身在寂寥中。
句 釋重喜 
行到寺中寺，坐觀山外山。
投李珦廟三首  其一 張芝 
風軟潮生江水平，遙峰隠隠浸寒青。自從香骨沉波底，獨我爲詩吊爾靈。
投李珦廟三首  其二 張芝 
軋軋櫓聲離遠浦，蕭蕭帆影落寒濤。殷勤滴酒陳佳果，將此深心慰寂寥。
投李珦廟三首  其三 張芝 
江雨初晴遠岸低，心因啼鳥陡思歸。爾如會我題詩意，魂夢相求一處飛。
十竹 釋清順 
城中寸土如寸金，幽軒種竹只十箇。春風慎勿長兒孫，穿我階前綠苔破。
林下 釋清順 
久從林下遊，頗識林下趣。縱渠綠陰繁，不礙清風度。閑來石上眠，落葉不知數。一鳥忽飛來，啼破幽寂處。
西湖僧舍 釋清順  西湖
竹暗不通日，泉聲落如雨。春風自有期，桃李亂深塢。
宿天竺 釋清順 
昔人不可見，行路多長松。空遺煉丹處，井幹綠苔封。月明還獨宿，白雲下疏鐘。夜半桂子落，不知自何峰。
書景舒菴壁 釋清順 
大布君能衣，始知蠶口非。冢間容一榻，身外但三衣。護戒避生草，浄心觀落暉。寂寥能自守，今世固應稀。
留別句容簿 高坦 
巖下相逢不忍還，狂歌醉酒且盤桓。仇香莫問神仙事，天上人間總一般。
句 李頎 
但看青玉五枝燈，蟠螭火盡光欲然。
夢中詩 張亶 
天風吹散赤城霞，染出連雲萬樹花。誤入醉鄉迷去路，傍人應笑不還家。
題招提院靜照堂 陸伸 
閑房增締構，宴坐隔囂埃。屋木不加飾，庭花時自開。虛明殊止水，寂絕等寒灰。齋外無餘事，欣逢高士來。
神劍頌 勇禪師 
提得神鋒勝太阿，萬年妖孽盡消磨。直饒埋向塵泥裏，爭奈靈光透匣何。
頌一首 勇禪師 
胡孫兒子太惺惺，愛弄千年鬼眼睛。不現宰官身說法，時時來我頂頭行。
神劍頌呈勇禪師 顯首座 
凜凜寒光出匣時，乾坤閃爍耀潜輝。當鋒坐斷毗盧頂，更有何妖作是非。
柳花 王巖叟 
銀毬拋出翠烟深，聚散高低不自禁。飄去長郊迎暖日，飛來深院怯春陰。
芡 王巖叟 
水精冷浸碧叢玉，琉璃湧出青毛蝟。何人采得離波瀾，劈破顆顆生光寒。
和公齊臨替有感見寄 王巖叟 
孤宦邊城遇衆賢，及瓜能不動依然。風號古木葉堆地，雲攪遙山水拍天。籬菊開時寒有信，賓鴻過後暑無權。古今惜別君須念，乘暇何妨倒酒船。
揚州感舊 王巖叟 
隠隠蕪城枕碧流，繁華曾是帝王州。一聲水調滿明月，十里春風半畫樓。白鳥不離圖上去，江雲長在鑑中遊。廢興屈指千年事，何異行人寄傳郵。
望釣臺 王巖叟 
桐江快人眼，江水綠于苔。一棹中流去，千山兩岸來。風摇黄葉落，潮捲白沙開。欲問嚴陵事，雲中望釣臺。
延慶寺 王巖叟 
龍影函潭寺已空，惟餘翠竹混青松。路窮西北無他景。
駕幸太學 王巖叟 
享餘精意煥龍章，就促鑾輿視上庠。億萬圜觀人作堵，三千迎拜士成行。虛心訪道資洪業，異禮尊儒冠百王。四海嚮風知自勸，足應愚魯亦升堂。
存目  其一 王巖叟 
詩題：陪孫之翰太博登成都樓首句：齪齪古之人。
存目  其二 王巖叟 
詩題：霧山首句：霧山環合自雲川。
廬山雜興  其一 釋道潜  庐山
古帝論匡山，南國之德鎮。邇來得躋攀，此語始吾信。雄雄壓九江，矗矗排萬仞。青天落飛瀑，白日雷霆震。石鏡俄忽開，孤光舞而運。異花無冬春，瑶草亦芳潤。遠公初渡江，道譽藹東晉。劉雷贊高風，遯世各無悶。陳迹虎溪頭，于今誰與訊。
廬山雜興  其二 釋道潜  庐山
衆峰勢連環，萬疊不可窮。香爐獨秀拔，佳氣常葱葱。長風卷游霧，曉壁開曈矓。招提出其下，樓觀排青紅。回眸盻五老，刻削金芙蓉。宜哉謫仙子，愛此巢雲松。
廬山雜興  其三 釋道潜  庐山
白鶴峰後原，逶迤曠平陸。道周問樵子，古實青牛谷。披榛得徑路，曳杖驚麋鹿。鮑生古騷人，曾過鍊師宿。明月古壇邊，題詩記脩竹。茲焉廢耕隴，歲晏空菽粟。薄日靜銜山，驚湍瀉哀玉。回首睇吾廬，風幡隔林麓。
廬山雜興  其四 釋道潜  庐山
山南信美矣，山北尤增奇。春風錦繡谷，紅素自相依。梯空上絕巘，雲日驚倒窺。崖壁暈祥光，五色成頗梨。旁通大林寺，松竹短且欹。樂天當日游，四月桃始披。餘齡願寄此，永與人世違。
廬山雜興  其五 釋道潜  庐山
少文好山林，每往輒忘歸。余生千載後，獨與斯人違。朅來爐峰下，結宇聊棲遲。長林拱茂木，九夏遺炎曦。溪雨晝忽破，藤花照清漪。黄鸝語深竹，可聽不可窺。
廬山雜興  其六 釋道潜  庐山
暮峰騰玄雲，飛雨來滂沱。亂點洒蒼壁，森森挂青蘿。須臾漲前溪，蕩蕩浮銀河。中流轉巨石，出沒如黿鼉。天宇夜開霽，星蟾瑩摩挲。玲瓏辨崖樹，宛轉照庭柯。詠詩無桀句，奈此佳景何。
廬山雜興  其七 釋道潜  庐山
中巖不知暑，但覺晝景長。朝來出孤定，踽踽行西岡。風泉漱石齒，松雨飛蒼蒼。猿鳥亦我喜，鹿麋還相將。喬林積翠下，粲然矚孤芳。冉冉抱絕格，霏霏浮暗香。山祇善守護，每吐雲霧藏。寄言樵蘇子，慎勿輕摧傷。
廬山雜興  其八 釋道潜  庐山
龍湫亙三峽，草木皆森奇。禪餘得支徑，別塢行逶迤。上人吳門秀，邈有方外姿。芒鞋襯兩足，策策欣相追。秋田罷刈穫，雲水明空陂。雙雙林中禽，文彩光陸離。雍容事飲啄，相顧忘驚飛。鮮飈忽騰馥，巖桂飄葳蕤。峰端臥落日，眷此忘還期。
廬山雜興  其九 釋道潜  庐山
霜清玉繩曉，澗谷風未號。澄潭不可極，俛盼驚骨毛。豈不有神物，於茲能遁逃。海日射兩崖，餘輝何昭昭。游鱗出岸穴，翻覆如銀刀。偶來殊不惡，勝事俄所遭。聊爲五字詠，遠愧謝與陶。
廬山雜興  其一○ 釋道潜  庐山
山深雲物清，挹玩洗浮慮。昨日行澗南，飄然即芒屨。風潭耿危彴，晚與樵爭度。隔水認梅花，方驚歲華暮。幽人眇江海，樂事期誰預。山月獨多情，娟娟遲歸路。
廬山雜興  其一一 釋道潜  庐山
高巖吐奇雲，倏忽千萬丈。援毫欲名貌，卷縮非一狀。飛仙或遨游，隠隠出其上。驚飈忽吹滅，轉盻惟清嶂。山中勝事多，彼俗誰能亮。
廬山雜興  其一二 釋道潜  庐山
圓月未出嶺，衆峰環蒼蒼。裴回倚脩竹，遲此清夜光。俄驚衆木顛，灧灧浮銀潢。玉兔既且躍，浮雲亦難妨。須臾經中天，下矚被八荒。却瞻中外官，森森斂低昂。
廬山雜興  其一三 釋道潜  庐山
一月廬山陽，光風動林壑。陰崖拆曾冰，隠隠飛溜落。曦和伯化工，萬彙欣並作。匆匆鳥聲聒，艷艷花霧薄。瘦骨喜攀躋，芒鞋便犖確。期遇山阿人，賞心將共託。
廬山雜興  其一四 釋道潜  庐山
五更山雨餘，海月漏雲表。流輝入庭戶，烱烱白如縞。百舌語空林，關關催欲曉。衆禽亦和鳴，爲我釋孤抱。杉松本奇姿，洗滌看愈好。惆悵桃李花，東風卷如掃。
廬山雜興  其一五 釋道潜  庐山
通玄接香谷，夾道青松直。高秋得微雨，秀色寒更碧。林梢挂紅子，照眼明的的。散策從所歡，悠悠事遐歷。僧坊媚烟篆，笑語戀几席。陶謝安在哉，空山獨行迹。
陳季常靜庵 釋道潜 
龐公與少陵，不肯入州府。畏人嫌其真，但喜歸茅宇。先生豈其徒，與世亦齟齬。年來作庵榜以靜，靜非對動默即語。閉門謝客親荷鋤，秀甲珍芽春滿圃。黄雞白酒厭妻孥，醉以詩書相媚娬。况復家傳侍郎後，縹囊玉匣收奇古。寶刀錯落走金蛇，至藥晶熒嘯鉛虎。先生妙齡已絕人，放浪江湖棄簪組。居閑自不減前烈，遇物陰施功不數。我疑造物已收錄，富貴來尋君勿阻。不然騎鶴扣玄關，跨躒松喬攀佛祖。
何氏寒碧堂 釋道潜 
城東十畝春蕭瑟，脩竹漫山藹如櫛。颼颼細浪鳴石齒，黯黯蒼雲翳朝日。虛堂正在無有處，不惜千竿開翠密。鳴鳩野鵲亦解喜，頡頏穿林語啾唧。但得凉陰過酒樽，莫辭晚色侵書帙。蓬萊仙人爲書榜，筆端矯矯龍蛇逸。壯觀南來無與倫，千載風流君不失。
玉荆山人崔君草堂 釋道潜 
玉荆山蒼勢蜿蜒，玉荆澗碧涵漪漣。山人結廬占幽絕，如使世俗來無緣。窗前松竹交夏蔭，砌下紅紫爭春妍。清腸終日飽葵藿，耳目久厭論腥膻。山空月晝猨鳥寂，象床拂拭翻朱弦。泠然細韵發幽指，妙意自得人誰傳。烏巾席帽事高格，蹇馿獨跨何翩翩。行當近林就卜築，與子來往聊窮年。
虛寂堂 釋道潜 
吾聞卓道士，操節如冰霜。學窺老莊本，淵然閟光芒。當時世莫識，落魄依四方。嘗爲京洛游，不踐聲利場。衣裾卷塵土，獨鶴翻南翔。千里不駐足，飄飄指潯陽。潯陽多名山，飛仙共徜徉。晚歲隠城郭，古宮極凄凉。千金售鄰壤，增築成虛堂。流塵斷四壁，虛白浮中央。惜哉今已往，吊影空歎傷。頼有賢弟子，黄冠挺昂藏。區區慕高格，綽欲傳芬芳。逐客蘇太史，堂堂國之良。言爲天下重，墨妙逾珪璋。爲君易華榜，庭戶增輝光。風流滿江左，知子非尋常。
遊詠真洞贈陶道人 釋道潜 
淵明骨已朽，陳迹尚可求。我復識其孫，長鬣青兩眸。相去僅千載，猶能繼風流。寄跡黄冠中，神姿邈清脩。相携行洞天，暝色藹已浮。松寒語栖鶴，潭靜眠蒼虬。蘭膏照深夜，風磬鳴重樓。吾廬閟三峽，清凈亦此侔。何時駕鹿車，訪我西林丘。
廖司法挽辭 釋道潜 
吾聞廖夫子，名大不得睹。讀書盡五車，行義拔前古。聚徒從妙齡，所至變鄒魯。身雖甘陋巷，志欲望伊呂。風雲苟超騰，名教當有補。蹉跎鬢毛改，寸祿晚方取。青衫適南營，素幔歸湓浦。秋原起新隴，寂寞一抔土。悲歌動閭里，清血洒如雨。蘭玉已含芳，行看秀庭戶。
絕句 釋道潜 
高巖有鳥不知名，款語春風入戶庭。百舌黄鸝方用事，汝音雖好復誰聽。
覽秀亭 釋道潜  庐山
飛甍巨棟出高墉，覽秀開亭實有功。湓水秋橫簾幙外，廬山晴落酒杯中。俯窺城郭千艘轉，仰見星河四面同。江左元規存舊觀，孟侯還此繼高風。
歸宗道中 釋道潜 
朝日未出海，杖藜適松門。老樹暗絕壁，蕭條聞哀猨。迤邐轉谷口，悠悠見前村。農夫爭道來，聒聒更笑喧。數辰競一墟，邸店如雲屯。或携布與楮，或驅雞與㹠。縱橫箕箒材，瑣細難具論。老翁主貿易，俯仰衆所尊。區區較尋尺，一一手自翻。得無筋力疲，兩鬢埋霜根。吾鄉東南會，百貨常源源。金鐶衣短後，群奴列崑崙。通衢旅犀象，顛倒同籬藩。鮫綃與翡翠，觸目亦已繁。少壯供所役，耆年臥高軒。翁今處窮獨，未易聽我言。且當具鹽米，歸家飯兒孫。
寄王慎中教授 釋道潜  庐山
高人屏迹匡廬山，不入州府今幾年。煮葵烹藿日一飯，目光炯炯明星懸。行脩道富神所憐，絳帳弟子如雲烟。憶昨秋風宿曾巘，杖藜扣戶君未眠。階松影月不到席，耿耿唯有青燈然。高談一傾百慮洗，似拂蒿艾披蘭荃。清詩落筆有餘地，頃刻百紙珠璣聯。錦囊別後有新句，勿惜東使聊相傳。
夏日山居  其一 釋道潜 
杜宇鳴春已歇，薔薇尚有餘花。吾廬宛同彭澤，遶屋美蔭交加。
夏日山居  其二 釋道潜 
苦笋爭抽豸角，枇杷競吐驪珠。午飯松間睡足，茶甌滿泛雲腴。
夏日山居  其三 釋道潜 
紈扇輕裁孤月，竹簟冷織雙紋。呼取凉襟幽吹，拂開亂眼浮雲。
夏日山居  其四 釋道潜 
麥浪遙翻隴底，雲峰忽起空端。拄杖支頤松下，直須細細吟看。
夏日山居  其五 釋道潜 
山月明含草木，溪風暗度襟裳。寂寂簾櫳夜半，羽蟲相趁飛揚。
夏日山居  其六 釋道潜 
陰洞石床初掃，誰來共飯胡麻。鳥道新疏碧注，爲君沉李浮瓜。
夏日山居  其七 釋道潜 
古徑斜依杉竹，薰風永日無人。噪鵲鳴鳩去後，一聲幽磬南鄰。
夏日山居  其八 釋道潜 
門外溪行碧玉，林梢日墮黄金。好景莫愁吟盡，會看月出遙岑。
夏日山居  其九 釋道潜 
山雨洗開林幄，梧桐日射荆扉。傍砌榴花初吐，照人特地光輝。
夏日山居  其一○ 釋道潜 
遠壑尚餘殘照，飛蚊已鬧前簷。巢燕歸來何暮，呼童爲汝開簾。
秋江 釋道潜 
赤葉楓林落酒旗，白沙洲渚夕陽微。數聲柔櫓蒼茫外，何處江村人夜歸。
周茂叔郎中濂溪 釋道潜 
蓮花峰下水，東出其流長。十里漱石齒，鏘然韵珩璜。坡陀滀野岸，烱烱浮明光。衣冠有曠士，眷此宜徜徉。乞身不待老，結屋栖其旁。高風慕箕潁，不羨尚書郎。松菊手自插，葱葱蔚連岡。了無川澤營，庶以廉自方。禽魚出階塹，詎識矰繳防。雲山侑几席，風月非迎將。萬事委空洞，頹然寄壺觴。詩書叢屋壁，教子心獨强。翹翹雙鳳雛，炳炳具文章。婆娑刷勁翮，雲漢期翱翔。高名與溪水，千載同湯湯。
陶宣德逸老堂  其一 釋道潜 
湓浦城南舊隠淪，一堂無地可栖塵。石床春臥荼醾砌，撩亂餘花墮酒巾。
陶宣德逸老堂  其二 釋道潜 
歸來詩酒洽天機，騷客無煩詠式微。三徑就荒松菊在，洗除蒿艾浄秋暉。
夜渡採石 釋道潜 
滄江夜半月沉輝，客子行舟失渺瀰。不用然犀剛照耀，波間百怪惡人窺。
秋日西園  其一 釋道潜 
日月更代顯，光華難並留。昔人尚行樂，俯仰無暫休。平居得君子，出處常相求。良辰援余臂，共作西園遊。極目瞰平野，緬然見蒼洲。千林澹霽色，萬韵生凉秋。露華漙菊英，藹藹香可揉。參差間畦壠，芋栗森相儔。綠蔓無芳姿，碧花茂牽牛。低回矚籬落，樹影環清流。賞物志已諧，何用登蓬丘。
秋日西園  其二 釋道潜 
山家無外營，超然閉幽室。薄團北窗下，默坐終永日。炎景忽差池，凉飈動蕭瑟。中林多橘柚，粲粲垂華實。凭高試裴回，幽興遽超逸。雲霞散平岡，太白空際出。禽歸杳莫辨，積翠鎖深蔚。吁哉宇宙間，濩落竟一物。胡爲市朝客，終歲浪汩沒。翳吾樂餘生，勝事良可詰。放懷在冥冥，身世兩俱失。
秋日西園  其三 釋道潜 
嘗聞晉支遁，矯志歸沃洲。千載激清風，邈哉誰與儔。余今雖不敏，萬事非身謀。朅來臥窮谷，未覺慙先脩。一法尚無遣，何勞問三休。卷舒在至理，賞詠歸優游。採薇陟曾阿，濯足依澗流。但驚桂花拆，詎識江漢秋。滄溟空汗漫，無意狎群鷗。
秋日西園  其四 釋道潜 
憶昔少壯時，意氣摩雲霓。游心黄卷間，豈顧白日西。由來昧根本，旦旦從所迷。邇獨悟無爲，文字如委泥。物生豈高下，至道良自齊。青山繞吾廬，開戶衆鳥啼。曉日上喬木，秋光媚回溪。畸人長往來，絕壁同攀躋。遐天浄若掃，曠目無端倪。楚客一何苦，登臨獨曈曈。
秋日西園  其五 釋道潜 
秋山夜來雨，雲氣朝尚昏。禪庭無來轍，但見落葉繁。石室暗燈火，天容開霽痕。耳目思遠適，曠然啟曾軒。長謠緩輕策，去去窮深源。方塘灧清流，鳬雁靜不喧。時遭羲皇翁，容與諧笑言。邈然採真賞，歲晏誰與論。
寄題濟源令楊君蘭軒 釋道潜 
昔人慕猗蘭，佩服比脩潔。往往卒歲間，山中行採掇。吁哉昔人去已久，此花憔悴今誰折。濟源長官真好古，王屋天壇馳遠步。陽崖月窟得芳叢，滿握歸來誇所遇。凈掃幽軒植蘚墀，紫莖綠葉弄奇姿。疏簾風軟日華薄，芳馥滿懷君自知。
送琳上人還杭 釋道潜 
聚水作一雨，多少近遠隨所遭。或霑枯荄僅濡浹，或入巨海成波濤。少林真風今百紀，悵惜至此何蕭條。喜君齊志早寂寞，同我十載淪芻樵。含沖嗜漠不自厭，更欲刺口嘗群餚。師門祖席在在有，得此失彼良自嘲。朅來東南走千里，但願刈楚逢翹翹。駃浮長川不憚惡，陟彼巨巘寧知勞。誠專志苦若有相，行斷西壤逢英豪。金鎚扣天玄楗廓，玉電激海明珠高。星霜因循共千日，誰爾使子先行包。湖山蜿蜒湖水薄，湖上幽人想如昨。秋入芙蓉露已漙，曉捲簾櫳暑初却。明明潭底見行雲，謾謾空中聞唳鶴。此景從來吾已知，異鄉寧羨君先歸。由來出處元無隔，同看明朝日上時。
春日即事呈定海尉葛叔忱 釋道潜 
曾臺宿霞披，滴瀝朝露濕。有客獨登臨，含情空佇立。問君佇立何所爲，報言遠人嘗有期。菊花黄日出山去，芳草綠時猶未歸。萬壑千巖望何極，願託孤鴻寄消息。少年游衍易蹉跎，翻恐歸來不相識。滿目春暉花爛熳，花底幽禽自相喚。紛紛萬類皆有從，獨我參差邈雲漢。勸君不用長相思，容顔消竭神空疲。無情况有西樓月，夜夜清光照不虧。
臨平道中 釋道潜  古诗三百首 宋诗 写景
風蒲獵獵弄輕柔，欲立蜻蜓不自由。五月臨平山下路，藕花無數滿汀洲。
寄龍井辨才法師 釋道潜 
法師安遠徒，我見常磬折。頹綱製像運，基搆甚宏達。煌煌四十載，說法傾吳越。人天會方丈，萬趾常雜遝。藹然如丘山，四座羞蟻垤。投老倦揮麈，毅然辭且决。饑鷹得秋風，轉盼俄一掣。結茅南山陲，雲蘿占幽絕。昔我海上還，相尋訪林樾。夜闌叩微要，猨鳥寂不聒。慧風洒幽襟，法雨濯枯枿。別來今四載，寒暑驚屢闋。相望如晨星，杳杳各天末。何當從杖藜，一笑龍泓月。
再遊鶴林寺 釋道潜 
招隠山南寺，重來歲已寒。風林驚墜雪，雨澗咽飛湍。壁暗詩千首，霜清竹萬竿。東軒謫仙句，洗眼共君看。
江上秋夜 釋道潜 
雨暗蒼江晚未晴，井梧翻葉動秋聲。樓頭夜半風吹斷，月在浮雲淺處明。
邵仲恭許相過金山未至 釋道潜 
二月歸來江上居，江流變淥江鷗去。時移物改何足論，身世悠悠本非固。鳩鳴屋角山雨餘，花苞破紅滿芳樹。晴窗曉日幽興催，振衣出戶凌高臺。潮回浪死風色定，縹緲沙岸烟中開。故人佳期絕消息，滿眼空看暮雲碧。何日扁舟南渡來，一洒高風破吾臆。
維王府園與王元規承事同賦  其一 釋道潜 
年少王郎一幅巾，杖藜呼我步城闉。紅泥亭子闌干外，絕目遙看萬樹春。
維王府園與王元規承事同賦  其二 釋道潜 
一霎催花驟雨來，集芳堂下錦千堆。浪紅狂紫渾爭發，不待商量細細開。
維王府園與王元規承事同賦  其三 釋道潜 
藹藹春空宿霧披，桃溪柳陌共逶迤。阿戎莫道無才思，細草幽花總要詩。
春晚  其一 釋道潜 
疊穎叢條翠欲流，午陰濃處聽鳴鳩。兒童賭罷榆錢去，狼藉春風漫不收。
春晚  其二 釋道潜 
曉風池沼水瀾翻，春盡淮南麥秀寒。院落無人日亭午，柳花如雪滿闌干。
春晚  其三 釋道潜 
怪雨盲風卷却春，傍欄蕭瑟只青筠。引雛燕子朝來去，回首多情語更頻。
邵伯道中  其一 釋道潜 
一道河流遠接天，兩行官柳復蕭然。村舂歷歷鳴何處，彷彿孤烟落日邊。
邵伯道中  其二 釋道潜 
回首山光古寺基，拂天寒木耿斜暉。孤撐漸與鍾聲遠，但見風幡竹外飛。
平山堂觀雨 釋道潜 
午枕藜床夢忽驚，柳邊雷送雨如傾。蜀岡西望蕪城路，銀竹森森十里橫。
建隆秋夜  其一 釋道潜 
梵唄聲沈香霧銷，月明金殿影岧嶢。夜深唯有龕燈在，風露滿庭人寂寥。
建隆秋夜  其二 釋道潜 
娟娟雲月照窗扉，紙帳形開夢覺時。庭下風篁自成韵，吹簫安用玉人爲。
晚步 釋道潜 
叢薄蕭蕭朔吹翻，暝鴉遼亂欲投村。江南雪後山無數，林表纔分翠一痕。
次韵閻永仁博士同飲蜀井 釋道潜 
潭潭古甃閟高岡，脩綆低懸百尺長。廋語樂天推絕特，第泉鴻漸許甘凉。金盤謾說漙秋露，玉碗休誇沃蔗漿。更有碧梧盤爽蔭，坐驚亭午失驕陽。
次韵永仁見贈 釋道潜 
憐君泣血依墳墓，雖設衡門不妄開。盈几貝多翻百遍，同龕彌勒禮千回。夜寒幽鳥窺香火，歲暮鄰僧數往來。何日爲余重掃榻，臥聽松韵落清哀。
次韵何子溫龍圖見贈 釋道潜 
春破邗溝古驛旁，揮毫邂逅沈東陽。自慙擊壤無高韵，但愧投珠有異光。曠達未應輸靖節，風流可復羨知章。我非照鏡迷頭客，一接清歡亦似狂。
楊康功待制所藏醉道士石 釋道潜 
天官夜燕瓊樓春，一官大醉頹穹旻。飛光貫地若素練，百里雞犬聲紛紛。吹風洗雨歲月古，化此頑石良悲辛。楚山之老頗知異，濯以澗底清漪淪。霓裳彷彿認羽客，楮冠數寸橫秋雲。空齋晝閑戲一擊，琅然哀韵還清真。我聞天官天所陳，雖復暫屈終當申。烈風迅雷一朝作，却上蒼蒼朝紫宸。
乾明夜坐懷孫莘老學士 釋道潜 
余生飄泊猶斷蓬，詎肯低回附根柢。茲焉得坎謾栖止，一日從風即輕逝。淮南十月寒未苦，耿耿虛堂屬宵外。星辰錯落挂簷廡，爽氣侵尋入衣袂。桐葉聲翻玉露圓，竹枝影掃金波碎。安得南鄰龐老翁，揮麈堂堂坐相對。
維陽府學四柏堂 釋道潜 
頖宮本凄凉，庭戶無冗長。蒼然餘四栢，終日清相向。夫人擅所有，高懷益超放。炎蒸五六月，大厦如甕盎。凉飈天外來，披拂逾一餉。怳如乘虛舟，破月渡溟漲。嚴冬衆木死，薿薿獨無恙。非求造化私，故與冰雪抗。宜亦有神明，茲焉陰所相。
次韵少游學士送龔深之往金陵見王荆公  其一 釋道潜 
春風隨意可嬉娛，水有舟航陸有車。應笑楊雄未忘我，閉門猶著解嘲書。
次韵少游學士送龔深之往金陵見王荆公  其二 釋道潜 
夢幻皆輸古竺乾，功名何用咤燕然。羨君一棹江南去，碧薺時魚暮雨邊。
次韵少游學士送龔深之往金陵見王荆公  其三 釋道潜 
虎踞龍盤亦漫雄，城荒狐兔往來通。可人惟有秦淮月，出沒娟娟波浪中。
次韵少游學士送龔深之往金陵見王荆公  其四 釋道潜 
白下長干春霧披，家家桃李粲朝暉。懸知一見毗耶老，心地如灰不更飛。
次韵黄子理宣德田居四時  其一 釋道潜 
四序自逶迤，田園常局促。春陽旋東皋，迫我事銚鎒。出種曝籬根，驅牛飲溪曲。暉暉明朝陽，聒聒喧布穀。頹齡惜筋骸，曉睡謾云足。蓐食出柴門，荷篠赴幽谷。搴條視柔桑，密葉已舒綠。今年氣候早，膏雨厭霢霂。鄰翁時一來，耕耨每相屬。
次韵黄子理宣德田居四時  其二 釋道潜 
離離小麥黄，習習南風度。桑棗暗蓬麻，耘鋤困朝暮。種瓜屋東隅，翠蔓已分布。黄花引疏籬，冉冉欲橫路。白水漫青秧，聯翩下鷗鷺。新絲換濁酒，肴蔌羞薄具。掃洒聚比鄰，環坐蔭高樹。稚子羨贏餘，牽衣傍翁嫗。牛羊嶺外歸，落日林梢去。餉婦亦還家，笑言隔烟霧。
次韵黄子理宣德田居四時  其三 釋道潜 
村落已徂暑，蚊蠅尚喧啾。衡門霽朝雨，茅竹歸新秋。機絲迫鄰女，札札無停休。中田藹黄稼，爛熳如雲浮。淥蟻釀新甕，嘉魴釣清流。瓦尊遲來客，禮數忘獻酬。三盃未肯辭，笑語方綢繆。時平盜自隠，場圃無宵憂。兒孫漸束髮，婚嫁迫所謀。款曲從我言，歸途蹇淹留。林端有月色，相送前溪頭。
次韵黄子理宣德田居四時  其四 釋道潜 
朔吹鳴高林，回塘冰已結。牛羊臥茅屋，原野暗飛雪。壯男臂彫弓，短後事田獵。饑鷹一號呼，荒徑洒毛血。歸來誇意氣，鄰舍呼飲啜。明朝過南山，更欲窮窟穴。寒爐然豆萁，光燄時起滅。布被擁嬌兒，從渠踏裏裂。老翁寢不寐，展轉念鵝鴨。籬落易穿窬，狐狸恐驚發。
和龍直夫秘校細雨  其一 釋道潜 
細雨連阡陌，輕雲濕不飛。池寒鷗自臥，巢冷燕催歸。慘澹疑沈樹，飄蕭忽近幃。簷花霑已久，稍欲墮人衣。
和龍直夫秘校細雨  其二 釋道潜 
薄霧兼寒雨，凌晨靄未分。細宜池上見，清愛竹邊聞。斗帳侵蘭夢，虛櫺逼蕙薰。晚來欣小霽，鈎箔見疏雲。
和龍直夫秘校細雨  其三 釋道潜 
傍砌飄纔斷，從風强更來。斑斑泣蛛網，浥浥汗江梅。薄日光時漏，曾陰意未開。少陵心易感，詩句寫清哀。
次韵孫傳師龍圖游醴泉寺 釋道潜 
楊林幾曲到城根，中有招提氣象昏。暝雀聚群盤棟吻，老藤垂蔓覆高垣。月生歸路無燈火，巷轉人家有笑言。却掩吾廬還寂寞，冷風摇幔影翩翻。
春晴  其一 釋道潜 
積雨久不破，曾陰蔽城闕。曉來得春風，掃蕩凈六合。綽約牆頭花，依微带殘月。少年誰家子，驊騮飛蹀躞。揚鞭出郊去，逸興生林樾。黄鳥弄柔音，青梅已堪折。行樂須及辰，芳時易消歇。
春晴  其二 釋道潜 
寒食東城隅，青楊夾馳道。高樓暖鳳笙，絕曲聞縹緲。晴日動鞦韆，飛烟拂瑶草。南鄰與北里，良辰競爲好。人生逆旅間，何必事枯槁。仰首笑春風，茲懷誰與造。
東園  其一 釋道潜 
斜照明明射竹籬，桑陰翳翳麥蛾飛。蕭條一徑無來轍，時見羸牛引犢歸。
東園  其二 釋道潜 
曲渚回塘孰與期，杖藜終日自忘歸。隔林彷彿聞機杼，應有人家在翠微。
東園  其三 釋道潜 
雲峰缺處支筇立，溪溜聲中弄扇行。習習南風吹百草，幽香知有蕙蘭生。
淮上  其一 釋道潜 
蘆梢向曉戰秋風，浦口寒潮尚未通。日出岸沙多細穴，白蝦青蟹走無窮。
淮上  其二 釋道潜 
今夜沙頭月上遲，小螢零碎傍船飛。可憐光彩雖無限，何似嬋娟一寸輝。
淮上  其三 釋道潜 
天闊陰雲低抱樹，沙寒鷗鷺欲親人。小航泊處誰家住，脩竹疏花宛似春。
冬夜會孫莘老司諫書齋  其一 釋道潜 
去馬來車聲已闌，雪雲低壓暮簷寒。地爐山枿燒初熟，軟語聊爲世外歡。
冬夜會孫莘老司諫書齋  其二 釋道潜 
碧瓦爐焚裊裊香，紅柑紫栗更分嘗。從來樂事人間少，不惜歸途夜漏長。
冬夜會孫莘老司諫書齋  其三 釋道潜 
多病山人能放曠，忘緣居士解逍遙。蒲團疊足清相向，誰道雲林勝市朝。
曉出土山 釋道潜 
遶山脩竹曉參差，葉葉塗霜墜碧枝。日脚漸高風乍起，蕭蕭恰似雨來時。
寄蔡彥規主簿 釋道潜 
遶舍蒼烟晚更凝，隔簾新月未多明。棲烏著樹無餘噪，老檜吟風有細聲。客散愈憐真境好，定回猶覺幻身輕。可堪俗子能知味，此語聊傳北郭生。
次韵太虛夜坐 釋道潜 
古寺冬蕭瑟，天寒色更冥。捲幃延素月，轉盼失流星。爐底眠枯枿，窗根立凍瓶。談餘焚栢子，一燧小烟清。
廣陵城外野步呈莘老 釋道潜 
林梢聒聒鳥聲繁，積雪初消澗水渾。老樹臥波寒影動，野烟浮草夕陽昏。風回笛響山前路，犬吠人行竹外村。杖屨不知幽興遠，歸來新月在柴門。
次韵王通叟寺丞見寄 釋道潜 
彫斲肝脾欲報公，還如獻豕過遼東。珠璣屢獲淵雲妙，土木曾無粲忍風。耿耿吟魂嗟異處，迢迢桂魄謾相同。錦囊應有新詩在，九曲池邊多塞鴻。
寄仲恭 釋道潜 
曉雨霽郛郭，晴雲遞紛披。曦和拆萬物，初莖弄葳蕤。儵魚泳弱藻，漾漾動碧漪。緬彼空際山，黛影摇參差。感此芳菲節，美人曠佳期。音形眇何方，莽莽天一涯。長河泮春冰，花浪激箭馳。好憑三尺鯉，寄我相思詩。
早秋南樓書事 釋道潜 
白帝初回天地秋，井梧葉老陰尚稠。森森爽氣入屏幔，骨冷魂清無汗流。覺來覽眺覓佳處，挾冊獨上西南樓。崇山廣澤坐可挹，遠水孤村橫道周。上窺青天墮海日，下瞰白鶴盤庭楸。誰令濃陰起曾嶂，撲撲亂眼如雲浮。埋林漲壑只俄頃，撫袂掩抑將誰儔。明星皎月邈難見，絡緯蟋蟀空啁啾。安得風生土囊口，萬里一掃無停留。王孫未歸空碧草，我思不見徒離憂。
和莘老經六合西門水亭懷裴學士 釋道潜 
折柳相從地，重來失舊柯。林光延晚照，岸影動霜波。碧圃檀欒密，朱簷翡翠過。主人成異物，搔首奈情何。
和莘老初至溫泉呈慶禪師 釋道潜 
年華行已老，林莽尚葱蒼。地勝連龍窟，泉溫注鬼湯。人風遠城市，鍾梵近僧坊。九夏來投錫，棲心應更凉。
再賦溫泉 釋道潜 
赭落峰前與世分，溶溶湯井翳深雲。月生滋穴流寒影，風入華清皺碧紋。暗引石池波宛轉，暖蒸苔壁氣氤氳。解衣盤礴南窗下，骨肉都融到日曛。
次韵莘老游龍洞 釋道潜 
曈矓杲日破林坰，杖策相將馬暫停。路與猿猱爭險磴，身隨鴻鵠入青冥。巉巖曲穴疑無底，盤屈蒼虬信有靈。能使謝公詩興動，宛如游刃發新硎。
次韵莘老贈顯之 釋道潜 
盤盤秀嶺遶曾簷，方丈門開挹翠嵐。風激松梢聲間發，月留泉底影相涵。天機清曉猊臺震，險句窮宵虎穴探。白傅異時修故事，杖藜應許到雲庵。
虛樂亭 釋道潜 
誰構新亭近翠微，似教陶令洽天機。池光引月來簷廡，竹影疏風到客衣。愛酒有時携玉斝，無弦聊自拂金徽。人間樂事還能幾，肯向良辰與物違。
次韵朱伯收主簿觀雪  其一 釋道潜 
朝來密雪蔽天涯，坐目丘園發素華。初著敗梧驚擁腫，久霑庭竹見欹斜。水精不動垂千筯，雲母無聲落萬家。安得曾穹返收拾，莫教狼藉渾泥沙。
次韵朱伯收主簿觀雪  其二 釋道潜 
陰風何事吼簷牙，夜半窗前變物華。夢斷只疑蟾影在，褰幃俄駭練光斜。苦侵陋巷凌寒士，强入高樓媚酒家。霽後請看庭下草，蕙蘭含綠出晴沙。
次韵姜伯輝朝奉宿九曲池 釋道潜 
當時樓闕已桑麻，陳迹何須置齒牙。宛轉頹城圍綠野，嶔崟孤塔背明霞。山雲度晚飛瓊葉，海月生秋墮桂花。圓嶠方壺同笑語，終宵疑在水仙家。
邗溝絕句 釋道潜 
隔屋蕭蕭風度竹，當空粲粲斗翻芒。崢嶸歲月人間暮，目斷雲山歸興長。
過新開湖寄李端叔大夫 釋道潜 
新開湖邊秋夢曉，雞犬無聲人悄悄。試揭疏篷覘日華，水面殘星猶繚繞。嘗聞明珠藏巨浸，光焰一出輝群草。篙師爲我暫停櫓，罔象終期入幽討。波間宛轉興方豪，依然別恨生懷抱。故人離群東海頭，徇祿摧眉事枯槁。菰梢蘋末翠猶在，蕙蘭憔悴青楓老。浪游不知歲月徙，舊約無端失天杪。目羨南鴻兩兩飛，安得身同羽翰小。游胥堂在吾必行，一榻數椽應預掃。
都下曉霽 釋道潜 
千門昨夜雨，萬木曉生光。御水浮紅蕊，宮雲麗粉牆。轉樓遲日靜，縈草亂絲長。想像西池路，濃陰覆綠楊。
酬邵彥瞻朝奉見寄 釋道潜 
楊州從事多文華，新詩組織如朝霞。高懷忽念朔方客，秋風一紙來天涯。都城冠蓋屬休沐，邂逅過我森如麻。開緘傳讀不知厭，愕立圜視相驚誇。上言音形闊川路，下言杖屨埋風沙。蹲鴟正熟邀我返，城南古寺無諠譁。我今翩然已東下，輕舟早晚從公家。平山堂西百尺井，請公爲汲烹露芽。
訪彭門太守蘇子瞻學士 釋道潜 
眉山鬰茀眉水清，清淑之氣鍾群形。精璆美璞不能擅，散發宇內爲豪英。煌煌蘇氏挺三秀，豫章杞梓參青冥。少年著書即稽古，經緯八極何崢嶸。未央宮中初射策，落筆游刃揮新硎。翰林醉翁發奇歎，臺閣四座爭相驚。逡巡傳玩騰衆手，一日紙價增都城。同時父子擅芳譽，芝蘭玉樹羅中庭。風流浩蕩播江海，粲若高漢懸明星。前年聞公適吳會，壺漿跪道人爭迎。浮雲流水付幽討，下視世網鴻毛輕。野人弱齡不事事，白首丘壑甘忘情。神仙高標獨未識，暫棄蘿月人間行。朝吳暮楚失邂逅，惝怳夜夢還惸惸。邇來旅食寄梁苑，坐歎白日徒虛盈。彭門千里不憚遠，秋風匹馬吾能征。鈴齋吏退屬幽款，一看揮塵銀河傾。
彭門書事寄少游  其一 釋道潜 
我思君處君思我，此語由來自謫仙。欲借野人傳紙尾，待憑新雁寄遼天。
彭門書事寄少游  其二 釋道潜 
戲馬臺邊駐馬蹄，回廊曲院總攀躋。秦郎前日曾來否，試拂凝塵覓舊題。
彭門書事寄少游  其三 釋道潜 
百尺黄樓拂杳冥，樓前風物極崢嶸。東州詞客渾爭詠，獨怪相如賦未成。
虛白齋 釋道潜 
嘉魚滿盤初出水，尚有青萍點紅尾。銀腮戢戢畏烹煎，掘强有時俄自起。彼客殷勤贈使君，願向中厨薦醪醴。使君事道不事腹，杞菊終年食甘美。傳呼慎勿付庖人，百步洪邊放清泚。回首無欺子産淳，謾道悠然泳波底。
子瞻席上令歌舞者求詩戲以此贈 釋道潜 
底事東山窈窕娘，不將幽夢囑襄王。禪心已作沾泥絮，肯逐春風上下狂。
陪子瞻登徐州黄樓 釋道潜 
黄花離披秋日短，使君無事邀僧飯。飯餘軟語爇香幽，共坐圓庵不知晚。燭籠持火報黄昏，使君愛客還留連。前登脩徑步超逸，後却從御來聯翩。城頭陰陰未上月，城下激激鳴潺湲。漁燈照船沙岸近，賈客夜唱聲清圓。徘徊始轉黄樓側，銀箭銅壺知幾刻。欄干倚遍惜分携，泣泣芙蓉珠露滴。
逍遙堂書事呈子瞻 釋道潜 
尋常臥雲林，往往厭闤闠。今朝郡齋裏，岑寂返可愛。曦和破簾櫳，幽鳥語庭際。開門面脩圃，珍木羅翠蓋。蕭疏舊菊叢，裛露有餘態。主人事天和，萬慮屏身外。勞生一斷梗，何處考根柢。安能從物役，擾擾空卒歲。脫巾每相從，頗得資傲睨。
次韵子瞻飯別 釋道潜 
鈴閤追隨半月强，葵心菊腦厭甘凉。身行異土老多病，路憶故山秋易荒。西去想難陪蜀芋，南來應得共吳薑。白雲出處元無定，只恐從風入帝鄉。
次韵少游寄李齊州 釋道潜 
畫船京口見停橈，萧洒渾疑謝與陶。但把好山供勝踐，不將餘論挂塵勞。諫垣天上經焚草，藩國年來屢夢刀。北客近傳新政美，未嘗因物强吹毛。
次韵少游和子理梅花 釋道潜 
朔風蕭蕭方振槁，雪壓茅齋欲欹倒。門前誰送一枝梅，問訊山僧少病惱。强將筆力爲摹寫，麗句已輸何遜早。碧桃丹杏空自妍，嚼蕊嗅香無此好。先生携酒傍玉叢，醉裏雄辭驚電掃。東溪不見謫仙人，江路還逢少陵老。我雖不飲爲詩牽，不惜山衣同藉草。要看陶令插花歸，醉臥清風軼軒昊。
自彭門回止淮上因寄子瞻 釋道潜 
朅來淮上臥蕭宮，回首人間萬事空。院靜水沈銷薄幔，睡餘寒日耿脩桐。南山訪古思杯渡，北海談經憶孔融。寂寞兼葭霜雪後，何時重倚玉青葱。
與曾逢原寺丞相別 釋道潜 
落葉追奔卷地飛，淮流轉處楚山稀。君騎黄鵠朝天去，我憶青松舊壑歸。道在不須驚契闊，情親聊用惜分違。巖居祿隠都如夢，莫向秋風歎式微。
夜泊淮上復寄逢原 釋道潜 
黄沙白草滿淮垠，逆旅蕭條思不禁。風約亂雲歸隴首，角催明月出波心。槎頭湧處潮初上，斗柄移時夢未沈。遙想故人投宿地，畫船應在碧榆林。
曉發桃源渡寄端叔 釋道潜 
桃源渡頭雞一鳴，舟子夜起趨南行。泯泯河流浮落月，蕭蕭岸木警秋聲。依人翡翠霜翎重，拂棹芙蓉露蕊輕。爲報舊游朝士說，天街何似此中清。
贈鄒醫 釋道潜 
君不見宋清市藥長安西，衆工就取資刀圭。瘡瘍疾病一皆往，所應不必黄金賫。度未能酬輒焚券，耻學庸生憂噬臍。人人德清莫肯負，日獲遠利豐子妻。公侯餽遺日相屬，螘食華衣乘駃騠。羅池神人爲作傳，至今名譽橫雲霓。鄒君業醫世淮海，瀉盛補衰知徑蹊。玉函金匱恣探討，拏以自副能不迷。頃年西游抵京室，達官貴吏爭品題。歸來鄉縣頗蕭瑟，湖水粘雲芳草萋。憐余寢瘵古佛剎，每辱珍劑相扶携。傾囊倒橐願爲贈，唯有圓蒲并杖藜。君聞掉頭不我顧，止索詩句光衡圭。夜披陳編見清事，重嗟此道今如泥。君誠有意嗣前躅，篋笥不憂無錦綈。
寄蘇子由著作 釋道潜 
先生道德若爲容，曾向南都幕下逢。拔俗高標驚萬丈，凌雲逸氣藹千重。低梧暫宿張家鳳，濁水難藏許氏龍。歲晚雪霜雖更苦，未應憔悴碧巖松。
贈子固舍人  其一 釋道潜 
文章煒燁動當時，雋乂雖多不並馳。解激頹波旋往古，獨憐夫子抱青規。山川淑氣真能感，宇宙雄名豈浪垂。未信長途老天馬，行看蹴踏上瑶池。
贈子固舍人  其二 釋道潜 
吏部遺編久寂寥，潁濱居士亦蓬蒿。支流盡屈江湖闊，衆阜爭隆泰華高。落落千章揮琬琰，湯湯萬頃起波濤。玉堂鵷鷺遲公久，何事崎嶇尚夢刀。
宿乾明 釋道潜 
五更風雨鬧秋堂，夢斷篝燈尚有光。明日又爲湖上客，船頭雲水正茫茫。
寄莘老 釋道潜 
十年手把使君麾，一日歸來踐赤墀。偶爾夢中成故事，凜然霜後見奇姿。枯荄在昔嘗叨廕，微蚋于今頼附馳。况有雲庵閟深谷，他時香火與君期。
寄李公擇侍郎 釋道潜 
高城夜寂起清風，月下清霜墮曉空。澤國已驚黄橘柚，省垣應對老梧桐。青錢舊數文才妙，碧落新游問望隆。四海倚公調鼎鼐，佇瞻和氣洽沖融。
俞公達待制挽辭  其一 釋道潜 
金鐸哀傳靜列營，將星飛墜漢蕃驚。森森氣與秦山在，奄奄魂隨隴水傾。塞路簫笳悲部曲，海天風雨濕銘旌。堪嗟未勒燕然石，遽失連雲萬里城。
俞公達待制挽辭  其二 釋道潜 
東吳佳氣久氤氳，果見雄才出海濱。屢試干將羌破膽，忽摧梁木士霑巾。人間夢斷黄粱熟，天上樓成白玉新。零落山丘今古事，情鍾我輩謾傷神。
春行 釋道潜 
朝入春山千萬重，暮歸溪上漫匆匆。白沙岸口長回首，無數漁燈翠靄中。
次韵傳師見過 釋道潜 
孫郎萧洒逼人衣，咫尺塵埃隔蕙帷。陋巷有時過佛剎，談經還共惜秋暉。百年空果冥中謝，一寸靈珠象外歸。久矣此情人不諭，援毫聊復爲君揮。
淮上聞雁寄仲恭 釋道潜 
欹枕船舷夜櫓停，數行南去雁如繩。起來欲寄相思字，高拂銀河喚不應。
與怡然夜話 釋道潜 
雲埋碧瓦寒侵戶，榻照青燈夜色空。故國十年無限事，笑談如在夢魂中。
鶴林寺 釋道潜 
宛轉回廊漫布金，蕭條寒日墮牆陰。門前合抱松千尺，黄鶴不來年已深。
寄舒堯文教授 釋道潜 
經綸滿腹貯雲霓，卓犖丘門道可躋。絳帳開時霞影亂，青衿立處雁行齊。憶親麈尾焚香夜，共惜筠梢落月低。別後鳳毛知更長，五車應已識詮題。
次韵順上人寄叔康講師 釋道潜 
少年好詩書，齷齪空閉戶。有若丹青徒，秉筆學畫虎。法師當是時，聲價久已負。籍籍東州人，高談慕支許。余時跡四方，浪涉川陸苦。昨夜北山翁，挑燈同軟語。因論鄉里賢，悵師成獨阻。南徐號名都，興發歷漢楚。崢嶸江上山，王氣埋千古。至今風前笛，夜夜怨江浦。感慨易成吟，安得君來伍。
次韵順上人登壽寧閣 釋道潜 
昔過廣陵日，茲樓亦盤桓。飛甍切星斗，鴻鵠爭危欄。怳若隨扶摇，九萬直上摶。下視古帝基，蕭條空湠漫。當時競豪華，人物鏤綺紈。孰謂千載後，故宮半耕殘。城西舊輦道，繚繞猶屈盤。咫尺見螢苑，枯桑生晝寒。閻閭豈復隘，狐兔穴已寬。楚楚但喬木，萋萋無寸山。苟非壯士懷，往往不忍看。青旗催畫角，回首送飛翰。
得端叔淮上書 釋道潜 
飛鴻從西來，有客遺我書。開緘識遠意，字字情有餘。報言歷長淮，泛泛乘舳艫。天開滅遠霧，水碧涵空虛。超然忘端倪，身世疑有無。徜徉極幽致，恨我失之俱。我昔與曾子，茲游頗躊躕。風高當白帝，露冷凋紅蕖。扁舟僅半月，歷覽窮朝晡。伊人亦才華，俊逸千里駒。結交慕豪彥，倜儻非迂儒。當時欲相從，恨子隔海隅。今朝子獨往，我輩還星疏。邂逅亦有分，夤緣非强圖。茫然臨西風，俛首良自吁。庶幾有至理，去彼形跡拘。相望雲漢間，皎潔同蟾蜍。
送慧悟大師還闕下 釋道潜 
道人本丘壑，浪爲京華居。一往二十年，歲月驚須臾。禪餘挾妙術，出入卿大夫。飛揚動天子，聲問傾九衢。紛彼戶外屨，泛如水中鳬。高懷倦酬應，逸賞思江湖。春風卷衣祴，千里隨舳艫。中泠湧樓觀，圓嶠連方壺。杖策步鰲頭，直上窮崎嶇。超然萬象外，所得良有餘。興盡乘白雲，飄飄還帝都。
將之金陵寄侍琪服之秀才 釋道潜 
黄昏落帆牛渚磯，蒼石岸黑行人稀。漁燈夜深遠近沒，水鳥月明來去飛。瓶盂漸與南斗闊，身世東去將焉爲。鍾山咫尺行可及，會當與子同遨嬉。
鍾山夜月 釋道潜 
萬壑千巖夜未央，月華松色共蒼蒼。上方已覺無人語，金殿誰焚栢子香。
睡起 釋道潜 
紅芳落盡踏青青，啞咤黄鸝隔樹鳴。午睡覺來聽不足，杖藜重過竹陰行。
曾子固舍人挽辭  其一 釋道潜 
命世高標見實難，狂瀾既倒頼公還。學窮游夏淵源際，文列班楊伯仲間。落落聲塵隨逝水，滔滔論著在名山。凄凉四海門人淚，想對秋風爲一潸。
曾子固舍人挽辭  其二 釋道潜 
雄詞大冊破幽昏，返覆難窺斧鑿痕。投老雍容歸法從，銜哀倉卒去都門。雲泉已負高秋約，江渚空悲靜夜魂。誰與朝廷終太史，君王應待鶺鴒原。
子瞻赴守湖州  其一 釋道潜 
山烟弄滅沒，山木含葱蒼。刺舟傍遙岸，理策升虛堂。周遭矚曾巘，矯矯如翱翔。下瞰平田流，澹然浮日光。青{炏/勞}解初籜，洗雨聞清香。雖云迫前途，真賞豈易忘。
子瞻赴守湖州  其二 釋道潜 
松門暗朝雨，寂歷無行人。隆曦忽穿漏，卉木蔚以新。階泉漱石齒，照眼光磷磷。史君美無度，卓犖遺囂塵。風標傲竹栢，談笑凌穹旻。何愧沈冥子，臥霞吞結鄰。
子瞻赴守湖州  其三 釋道潜 
揚帆渡江來，洗眼驚翠樾。雲姿既容裔，鳥哢更清絕。凌梯訪前蹤，琬琰亦未滅。嗟我魚目光，疇能綴明月。狂墨掃琅玕，風烟坐中發。殊勝區中人，茫茫走飛轍。
吳江垂虹亭同賦得岸字 釋道潜 
蜿蜒誇長虹，吳會稱傑觀。淪漣幾萬頃，放目失垠岸。倒影射遙山，青螺點空半。從來夸震澤，勝事無昏旦。破浪湧長鬐，排空度飛翰。肺肝入清境，劃若春冰泮。安得凌九垓，從公游汗漫。
同吳興尉錢濟明南溪泛舟 釋道潜 
枇杷弄實梅欲黄，海氣冥冥錯昏晝。僧坊亭午隘可鄙，畫舸從君逐溪溜。斗欣紛翳眼前失，但覺波光翻縠縐。蘋花洗雨白雪香，荷柄吹風青玉瘦。回看行人走南北，蠢蠢岸傍如蟻鬭。一竿落日麗樵明，繞郭雲山相倚構。嶄嶄青壁映彤霞，轉盼忽驚開錦繡。好將傑句爲余寫，天乞君才多穎茂。錦囊玉刻厭傳玩，燕尾蠶頭吾未究。輕橈欲動蹇淹留，城上哀笳凄已奏。
吳興道中寄子瞻 釋道潜 
弱性嗜幽散，出門隨所便。蓮房紛可襲，林幄正高褰。群木含晨景，孤撐破宿烟。逶迤屯秀崿，宛轉滀清漣。岸匝藤花暗，崖垂桂影圓。引鶵鳴鴶鵴，解籜露嬋娟。怳若經愚谷，渾疑渡輞川。葑田青泛泛，石葛蔓綿綿。緬想醉山簡，相從狂謫仙。援毫更妙韵，愧乏碧雲妍。
田居四時  其一 釋道潜 
原隰春風暖，池塘雁北翔。曉耕雲塢潤，午飯野芹香。燕子依茅棟，花枝過土牆。東阡與南陌，生事日皇皇。
田居四時  其二 釋道潜 
五月梅爭熟，村村桑柘稀。茜裙蠶婦瘦，粉翅乳鵝肥。菱蔓滋溪雨，藤花鎖釣磯。呼兒行採去，亭午候荆扉。
田居四時  其三 釋道潜 
刈穫終吾事，田園日向閑。晚香增橘柚，潦水耗汀灣。聚噪棲鴉定，孤吹牧豎還。兒童驚野燒，一片起前山。
田居四時  其四 釋道潜 
汩汩防農霧，窮冬亦謾勞。茅簷催日午，籬落聽雞號。臘近還移竹，宵閑更索綯。春風歸早晚，行見事東皋。
夏日龍井書事  其一 釋道潜 
翠櫪高蘿結晝陰，驕陽無地迫吾身。石崖細聽紅泉落，林果初嘗碧奈新。揮麈已欣從惠遠，談經終恨少遺民。何時暫著登山屐，來岸烏紗漉酒巾。
夏日龍井書事  其二 釋道潜 
雨過千巖爽氣新，孤懷入夜與誰鄰。風蟬故故頻移樹，山月時時自近人。禮樂汝其攻我短，形骸吾已付天真。露華漸冷飛蚊息，窗裏吟燈亦可親。